text:
घाते च सुघ्घर हावय न ये दुनिया ह, झुमुक ले लहरावत अंगना म मां तुलसी के बिरवा जेकर छंइहा म बिराजे महादेव। घर - कुरिया, गाँव - गली, लीम तरी गुड़ी बइठका। नान्हें सहर पों - पों करत मोटर - गाड़ी। भुंइया के सिंगार रूख राई, बन पहार महमही बगरावत फूल - फूलवारी के बगइचा। चींव - चांव करत कुहकत, हुंकरत पसु पंछी मन के डेरा छल - छल - छल छमकत बोहावत नदिया - नरवा अउ पोरिस ले भरे बांधा के पानी। खेत - खार म पवन के संगे संग झुमरत गावत आनी बानी के जिनिस, धान - सरसो - चना का ... का ....। मेला मड़ई रिकिम - रिकिम के तिहार खाई - खजेना। कहूँ किसान कमावत ददरिया गावत त कोनों मेरन बंसरी बजा - बजा गरूवा चरावत गहिरा। त कहॅंू लइका मन बाँटी - भंवरा, फुगड़ी खेलत। नल कुआँ म पानी भरत पनिहारिन। बिहिनिया के बेरा हाँसत कुलकत इसकुल जावत लइका मन ल देख चोला जुड़ाथे। हमरो दाई बाबू मोर गोठियात रहिस के महूं ल दीदी के संगे - संग पढ़े बर भेजबो कहिके। मैं अब्बड़ पढ़िहंव, अब्बड़ ....।
फेर डोकरी दाई ओदिन बाबू ल कहय - एको दिन बहू ल सहर ले जा बेटा अउ सोनोगराफी कराके ले आनते। बहू ल गरू होय चार महीना पूरथे। एक ठन नोनी त होगे हे। ए दरी बेटा हो जातिस त मोर सरधा पूर जातिस। तोर बड़े भइया के तो तीन ठन नोनि च नोनी हावय। कतेक ल काय करबो। तउने दिन ले दाई - बाबू दुनों झन बड़ संसों करत रइथें, सोनोगराफी म सफ्फा पेट भीतर ह दिखथे कहिथे - महूं ल धुकुर - धुकुर लागत रहिथे।
हमर बबा बड़ मया वाला गियान म, नियाव म उंकर सही कोनो नइ रहिन कहिथें। चालिस कोस ले ऊपर बबा के सोर रहिस कहिथें। बड़े दाऊ कहत लागय, सब के सब ओकर सनमान करय कथें। ऊंच पुर जबर मेछावाले, गोल मुँह मुंड़ म चार किलो के पागा धोती बंगाली पहिरे, गोरा नारा हाथ म अटियावत लाठी धरे, मुसकियावत गली म रेंगय त जुन्नेट जवान टूरा मन घला लजा जावंय। हमार बबा दाऊ अंव दाऊ कहिके गरब करने वाला घला नइ रहिन। बेरा भर खेती माटी के बुता करबे च करंय। नवरात म जंवारा गीत, रमायेन म भजन, फागुन म फाग, करमा - ददरिया हमर बबा मन भर गावय कहिथें, अउ गुरतुर के सुनइया के पियास बाढ़ते जाय। बबा के बीते ले घर के जम्मों हाथ - बात डोकरी दाई के हावय। बबा के रहत ले, डोकरी दाई के चिटको टिकी नइ चलत रहिस। फेर अब त निचट खसुटहीन अउ चमगेदरीन होगे हावय। आज फेर दाई - बाबू ल होत बिहान भसेढ़िस - तुंहला जाए ल कथंव त जावा नहीं, का करिहा ? का धरिहा तुंही जाना ? बाबू दाई मन घला एदे सुनता बांधथें के बिलासपुर जाथन कहिके जाबो अउ रतनपुर म दु - चार दिन रहिके आ जाबो क हथें। रतनपुर मोर ममा गाँव आवय।
दाई - बाबू आज घर म आ के खड़ा होइन हें तहाँ ले डोकरी दाई के तीर बान चले लागिस - का होइस बेटा सब बनें - बनें गा ? सब बनें - बनें बहू। का पता चलिस असपताल म ?
दाई परछी के मचिया म चुपे थिरावत बइठे हावय अउ बाबू अंगना म सब लइका मन ला खई - खजेना बाँटई म बिवतियाय हे। सुरूज नरायेन दिन भर मिहनत के बाद सुरताए ल बूड़ती म समावत हे ...। डोकरी दाई आलू अउ भाटा ल साग बर पउलत परछी म बइठे हावय अऊ दाई लंग वोहि - वोहि बात ल छय - सात बेर होगय चेंघत - चेंघत। दाई बने च चिल्ला - चिल्ला कहे लागथे - नोनी ताय दाई नोनी, नोनी हो जाहि ता तुंहर घर के सब धन - दोगानी पथरा बन जाही ...हांत के कौंरा लुटा जाहि का ? के बेटा के होय ले घर के आंन्टा - कोन्टा ह सोना - चांदी, हीरा - मोती ले भर जाहि ? सोनोगराफी नइ करान, भगवान हमला जइसे असीसय जिनगानी पहाबो। तहूँ तावस दाई बेटी के जात, फेर बेटी च मन बर बैरी काबर बनथस ? कोनो बेटी च के गरभ ले तो तहूँ जनम लके ए जिनगानी ल पाय हावस। बेटी च मन त संसार के आधार अउ रखवार आवय दाई। फेर बात बेटी अउ बेटा के नइ रहय, बात होथे करम के, मिहनत के, आज ले अब तैं अइसन गोठ झन गोठियाबे। कहिके दाई घर भीतर चल देथे। डोकरी दाई टक लगाए ओखरे डहर ल देखते रहिथे ...। अंगना म बइठे बाबू धीरे - धीरे मुसकियात हावय। लइकन मन हांसत - नाचत, खेलत - कूदत बिधुन हावंय। सुघर फुरूर - फुरूर पवन चलथे।
मुकाम - रोहरा 6 पण्डरिया8जिला - कबीरधाम ( छग.)


c: text/html

text:
छत्तीसगढ़िया मनखे अबड़ गुनवान अउ बुधियार होथे. अप्पड़ अउ निरक्षर होय के पाछू घलो ओला किसम किसम के जिनिस बनाय बर आथे. जब ले लोहाजुग के शुरुआत होइस हे तब ले मनखे के जिनगी मा नवा रद्दा बनिस हे. विकास अउ नवा संस्कृति सभ्यता के जनम होइस हे. लोहार बढ़ई मन इही रद्दा मा चलइया मनखे होइन. एमन मनखे के रहे बसे, सूते बइठे के, खेतीखार मा बउरे के जिनिस ला लोहा अउ लकड़ी मा संघेर जिनिस के सहयोग से बनाथे. एला बनाय बर किसम किसम के औजार ला बउरथे.
अपन घर के बूता, परोसी घर बनिहारी करेबर जाथे तब ए जिनिस मन हर किसान के घर मा मिल जाथे जौन ला धरके अपन खेती-खार, बखरी-बारी, घर कुरिया मा जिनगी जीए बर अन उपजाय बर बउरथे. एमा रापा, कुदारी, गैंती, टंगिया, साबर सबरी, हँसिया, पइसुल, घन, गुट्ठा, छिनी,हथोड़ी, बसूला, बिंधना, आरा आरी, रेंदा, पटासी, चिमटा, गिरमिट, भँवारी, अइसने कतको किसम के जिनिस हमर तीर तखार घर कुरिया मा देखेबर मिलथे.
1. रापा- एहा आधा हाथ के लोहा के चौरस चाकर प्लेट होथे.जेखर एक कति गोल मुड़ी बनाय जाथे एमा दू हाथ के लकड़ी के बेंठ लगाय जाथे. एमा बन छोले, माटी जोरे अउ खने के बुता करे जाथे.
2. कुदारी- एहा लोहा के बने एक बीता ले आधा हाथ लक लम्बा थोरिक मोठ होथे. एक छोर मा लकड़ी के बेंठ लगाय बर गोल मुड़ी होथे.दूसर छोर हा सुचकी होथे. एमा भुँइया ला खने कोड़े के बूता करें जाथे.एमा दू हाथ ले थोकिन खंगा के लकड़ी के बेंठ धराय जाथे.
3. टंगिया- टंगिया हा कुदारी अतका बड़ लोहा के जिनिस आय. एमा घलो कुदारी बरोबर बेंड बर मुड़ी रहिथे.कुदारी अउ टँगिया मा एक फरक ए रहिथे कि कुदारी हा मोठ अउ एक छोर हा सुचकी रहिथे फेर टँगिया हा मुड़ी कर ले चार आंगूर चेपटा होते अउ छोर हा धरहा होथे. एमा पेड़ अउ सुक्खा लकड़ी ला काँटे जाथे.
4. गैंती- एहा कुदारी अउ टंगिया के मिंझरा रुप होथे. एखर दू भाग होथे बीच मा बेंठ बर मुड़ी अउ एक कति कुदारी असन दूसर कति टँगिया असन रहिथे. टँगिया कति हा जादा धरहा नइ रहय. एमा भुँइया ला कोड़े के बूता करे जाथे.
5. साबर सबरी- एहि लोहा के तीन हाथ ले आगर डंडा सन रहिथे. एक कति ला कुदारी असन सुचकी बनाय जाथे.एहा भुँइया ला गड्ढा खने कोड़े बर बउरे जाथे. सबरी हा थोकिन छोटे होथे. एखर रुप हा वइसनेच होथे.
6. घन- एहा लोहा के 3-4 किलो के आधा हाथ मोट्ठा गोला होथे.बीच मा बेंठ लगाय बर गोल भुलका के मुड़ी होथे. एखर दूनों कती चार अंगूर के चाकर माथा होथे जौन छे कोर वाले होथे. एहू मा दू हाथ के बेंठ लगाय जाथे. एला दूनों हाथ मा धरके मुड़ी उपर ले उठा के गुट्ठा मा पटके जाथे.
7. गुट्ठा- एहा साबर के नान्हे रुप होथे मोटई जादा होथे मुड़ी ला घन परे बर चाकर राखे जाथे. बड़े बड़े लकड़ी के गोला ला फँकियाय बर एला लकड़ी मा खिला ठेसे बरोबर मारे जाथे अउ एहा लकड़ी मा निंगत जाथे अउ दू फाँकी कर देथे
8. आरा आरी- आरा हा लोहा के बने आधा हाथ चाकर अउ चार हाथ लम्बा प्लेट होथे. जेखर दूनो छोर मा लकड़ी के मूठ लगे रथे. जेला दू झन मनखे दूनो हाथ मा आगू पीछू तीरथे. एखर एक तीर मा तीरे तीर दाँता होथे. एला पेड़ काटे अउ चीरे बर बउरे जाथे. आरी हा एकर नान्हे रुप होथे.यहू मा एक तीर मा दाँता होते. एमा एक छोर मा लकड़ी के मुठिया होथे.एला एक झन मनखे हा लम्बा लकड़ी, बाँस ला नापा के मुताबिक चुनें बर एला बउरे जाथे
9. बसूला- बसूला हा टंगिया के रुप मा होथे फेर एहा मुड़ी ले छोर तक मोठ रथे.अउ छोर हा टँगिया असन धरहा रथे. एखर बेंठ हा एक हाथ ले थोकिन आगर रथे.
10. रेंदा- एहा लकड़ी ला चिक्कन करे के ,लोहा के चाकर पट्टी ला लकड़ी संग मिंझार के आगू पीछे घुमा के जिनिस आय.एमा लकड़ी के जिनिस ला चिक्कन करे जाथे.
अइसने किसम के कोनो जगा छेदा बेधा करेबर होथे ता बिंधना, भँवारी, गिरमिट ला बउरे जाथे. लकड़ी ला नापा जोखा मा बइठारे बर पटासी ला घलो बउरे जाथे. गिरमिट, भँवारी हा लम्बा अउ सुचकी रथे.बिंधना पटासी हा चेपटा अउ टंगिया बरोबर होथे. एमा बेंठ नइ रहय मुठ रहिथे. जेमा हथोड़ी नइते बसूला के मुड़ी डहर ले मारे जाथे.एहा कपाट, कुरसी, टेबुल बनाय बेरा छोले बर बउरे जाथे. इही किसम के दू जगा बूता मा बउरे वाला जिनिस हँसिया, चिमटा घलो आय. जौन ला मनखे अपन घर परिवार अउ खेती किसानी मा बउरे बर राखे जाथे.
Bharat Jodo Yatra : इंदौर की सफाई देखकर राहुल गांधी हुए खुश, सफाईकर्मियों और जनता को बधाई दी
नक्सलियों से सीधी लड़ाई के लिए तैयार हैं ट्रांस जेंडर, बोले- लोगों ने सिर्फ हमारा नाच-गाना देखा है, लेकिन अब...
छत्तीसगढ़ के वैज्ञानिकों की बड़ी कामयाबी, श्रीराम के ननिहाल में मिली ‘संजीवनी बूटी’
Bharat Jodo Yatra : ओंकारेश्वर में दिखी राहुल-प्रियंका की शिव भक्ति, नर्मदा को चढ़ाई चुनरी, PHOTOS
छत्तीसगढ़ी म पढ़व- समे ल ठेंगा दिखाय के मतलब..!
सवाल 'भूख' का है! कहानी 'देह की मंडी' में खुद को बेचते ट्रांस जेंडर्स की
नाबालिग लड़की से I Love U बुलवाने की जिद में मोबाइल टावर पर चढ़ा सिरफिरा आशिक, गिरफ्तार
छत्तीसगढ़: सुरक्षा बलों ने मार गिराए 3 नक्सली, पामेरा के जंगल में हुई मुठभेड़, तलाशी अभियान जारी
छत्तीसगढ़ः बालोद ब्लाइंड मर्डर की गुत्थी सुलझी, अवैध संबधों के चलते हुई थी 27 साल के युवक की हत्या
ये इंसान समझे जाने की 'जंग' है, पढ़ें- आम नजरिये को चुनौती देकर समाज में कैसे मिसाल बने ट्रांस जेंडर?
अवैध संबंधः ‘यह मेरी बच्ची नहीं है’, पिता ने फावड़े से 6 माह की मासूम बेटी को मार डाला
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Chhattisgarhi, Chhattisgarhi Articles

robotstxt: allowed

filter: keep


text:
कवर्धा । खेल मंत्री भैयालाल राजवाड़े के बिगड़े बोल के चलत साहू समाज म विरोध करत हे। साहू समाज उपर बयान ल लेके कवर्धा म साहू समाज ह मंत्री के पुतला दहन करिस, अऊ प्रसासन ल राज्यपाल के नाव ज्ञापन सउपिस। जेमा मंत्री उपर कार्रवाई के मांग करे गिस हे। ये दउरान साहू समाज ह मंत्री भैयालाल रजवाड़े ल साहू समाज ले माफी मांगे बर एक हफ्ता के बखत दिस, माफी नइ मांगे म उग्र आंदोलन के चेतावनी दिन।
खेल मंत्री राजवाड़े के पुतला दहन करिस साहू समाज ह
कवर्धा । खेल मंत्री भैयालाल राजवाड़े के बिगड़े बोल के चलत साहू समाज म विरोध करत हे। साहू समाज उपर बयान ल लेके कवर्धा म साहू समाज ह मंत्री के पुतला दहन करिस, अऊ प्रसासन ल राज्यपाल के नाव ज्ञापन सउपिस। जेमा मंत्री उपर कार्रवाई के मांग करे गिस हे। ये दउरान साहू समाज ह […]


text:
भाजपा के पलटवार … बघेल जब मंत्री रिहिस हे तव दंतेवाड़ा के तेंदूपत्ता के पइसा ल नक्सली ल जात रहिस हे ?
रायपुर। भारतीय जनता पार्टी प्रवक्ता संजय श्रीवास्तव ह प्रदेश कांग्रेस अध्यक्ष भूपेश बघेल के आरोप मन के खंडन करत हुए कहिस कि ना खाता ना बही जे भूपेश कहिस वो सहीं वाला बात नइ हो सकय। भूपेश बघेल ह कभु अपन आरोप म कोई प्रमाणिकता प्रस्तुत नइ कर सकिस हे। तेंदूपत्ता खरीदी घोटाला वाला बात घलो बेमानी हवय।
भाजपा प्रवक्ता श्री श्रीवास्तव ह कहिन कि तेंदूपत्ता खरीदी के गणित बिल्कुल अलग हवय। ज्यादा रेट या कम रेट कोटा ले नइ बल्कि मनखे के क्षमता के आधार पर कारय आबंटित होत हवय। यदि कोनो मनखे के क्षमता पूरा हो गेहे तो तो दूसर ल कारय आदेश दे जात हवय।
भाजपा प्रवक्ता ह कहिस कि कांग्रेस प्रदेशाध्यक्ष भूपेश बघेल 2001 ले 2003 तक जे कैबिनेट म मंत्री रहिस हे। उहीं केबिनेट ह दंतेवाड़ा ल छोड़के पूरा राज्य म तेंदूपत्ता क्रय निविदा निकालत रहिस हे। अउ पूर्व मुख्यमंत्री अजीत जोगी कहिथे कि मैं कांग्रेस विधायक कावासी लखमा के कहे म अइसे करत रहे हव। जोगी जी कहिथे कि कबर दंतेवाड़ा ल छेड़े बर कवासी लखमा कहय ये उंही बता सकत हे। आपमन ओखर ले पूछव।
भाजपा पूछिल कांग्रेस ले सवाल
भाजपा प्रदेश कांग्रेस अध्यक्ष भूपेश बघेल ले पूछत हवय कि कबर दंतेवाड़ा ल छोड़े जात रहिस हे? का नक्सली मन के कहे म प्रदेश कांग्रेस कार्यकारी अध्यक्ष कवासी लखमा अइसे करत रहिस हे? का भूपेश बघेल जब मंत्री रहिस हे तव तेंदूपत्ता के पैइसा दंतेवाड़ा ल नक्सली मन ल भेजत रहिस हे? का कांग्रेस ह कवासी लखमा ल कार्यकारी अध्यक्ष नक्सली मन ले सांठगांठ कर चुनाव जीते बर बनाए हे? श्री श्रीवास्तव ह कहिन कि कोनो प्रकार ले तेंदूपत्ता म भ्रष्टाचार नइ होय हे। पूरा नियम-कानून के पालन करे गेहे। कांग्रेस पार्टी के आरोप बेबुनियाद हवय।
भाजपा के पलटवार … बघेल जब मंत्री रिहिस हे तव दंतेवाड़ा के तेंदूपत्ता के पइसा ल नक्सली ल जात रहिस हे ?


text:
एस.रामासामी ह मोला अपन जुन्ना मितान ले भेंट कराइस. वो ह उछाह ले बताय ला लागथें के ओकर मितान ले मिले किसिम-किसिम के लोगन मन आथें: अख़बार, टीवी चैनल, आईएएस, पीसीएस अफसर अऊ दीगर कतको लोगन मन. वो ह कऊनो जिनिस ला बताय ला नई भुलावय. आखिर, वो एक सेलिब्रिटी, एक ठन वीआइपी मइनखे के बारे मं बात करत रहिस.
ओकर मितान आय 200 बछर जुन्ना रुख आय : मालिगमपट्टू के महान आयिरममाची.
आयिरममाची एक पाल मारम, कटहर के रुख आय अऊ ये ह लम्बा चौड़ा अऊ फलदार हवय. अतका चऊड़ा के एकर चक्कर लगाय मं 25 सेकंड लागथे. एक सो ले जियादा कांटावाले हरियर फल येकर जुन्ना साखा मं ओरमत रहिथें. रुख के आगू ठाढ़ होय ह एकर मान आय. येकर चक्कर लगाय ह सुभाग आय. रामासामी मोर चेहरा ला देखत हांसे ला लगथे; ओकर गरब अऊ खुसी ले ओकर घनादार मेंछा ह ओकर आंखी तक ले हबरत रहय. अपन 71 बछर में उमर मं वो ह ये अपन रुख मं अब्बड़ अकन लोगन ला प्रभावित होवत देखे हवय. वो मोला अऊ बहुते कुछु बताय लागथे...
“हमन कडलूर जिला के पनरुती ब्लॉक के मालिगमपट्टू बस्ती मं हवन.” वो ह रुख के आगू मं ठाढ़े हवय, खावी (गेरू) धोती पहिरे ओकर पातर खांध मं एक ठन फरिया हवय. वो ह कहत हवय, ये रुख ला, पांच पीढ़ी पहिली के मोर पुरखा मन लगाय रहिन. हमन येला हजार फर देवेइय्या 'आयिरमकाची' कहिथन. वास्तव मं अब ये ह बछर भर मं 200 ले 300 फर ला धरे सकथे, अऊ 8 ले 10 दिन मं पाक जाथे. फर मीठ आय, रंग सुंदर हवय, अऊ अब्बड़ अकन लोगन मन ये ला बिरयानी घलो रांधथें.” आधा मिनट तक ले वो ह येकर गुन के बखान करत रहिथे. ओकर बखान, तऊन रुख जइसने, समें के संग मान पाय हवय अऊ दसों बछर ले गढ़े गेय हवय, जऊन ला वो ह लोगन मन ला सरलग सुनावत हवंय.
पारी ह पहिली बेर अप्रैल 2022 का मंझा मं तमिलनाडु के कडलूर जिला के पनरुती ब्लॉक मं कटहर के खेती करेइय्या किसान अऊ बेपारी मन ले भेंट होय ला जाय रहिस. राज मं सबले बड़े उपजइय्या के रूप मं,ये सहर ह खास करके कटहर के मऊसम बखत, फरवरी ले जुलाई तक – टनों-टन बेंचेइय्या दूकान मन धार के धार लगे हवंय. फर बेंचेइय्या फेरीवाला मन फर अऊ फली ला फुटपाथ अऊ चऊक मं काट के बेंचथें. पनरुती सहर मं ‘मंडी' जइसने काम करेइय्या करीबन एक कोरी चार दुकान मं इहाँ थोक के कारोबार करथें. हरेक दिन, कटहर ले भरे टरक परोस के गाँव ले आथें अऊ चेन्नई, मदुरे, सलेम ले लेके आंध्र प्रदेश तक ले अऊ महाराष्ट्र के मुम्बई सहर के ठोक बेपारी मं ला बेंचे जाथे.
ये मंडी ह आर विजयकुमार के रहिस, जिहां मंय रामसामी अऊ ओकर पुरखा के रुख के बारे मं सुने रहेंव. सड़क ले लगे चाहा के दुकान मं मोर बर चाहा बिसोत विजय कुमार ह मोला कहिथें, “ओकर ले भेंट करव, वो ह तुमन ला सब्बो कुछु बताही” अऊ वो ह दूसर बेंच मं बइठे एक झिन जुन्ना किसान कोती आरो करत कहिथे, “अऊ ये ला अपन संग ले जावव.”
मालिगमपट्टू ह करीबन डेढ़ कोस दूरिहा रहिस. कार ले हमन ले 10 मिनट के टेम लगिस, अऊ किसान ह सटिक जगा बताइस. वो ह कहिथे, “डेरी मुड़, वो सड़क मं जा, इहाँ रुकव, इही रामसामी के घर आय,” वो ह एक ठन सुंदर करिया अऊ सफेद कुकुर मन के रखवारी करत एक ठन बड़े अकन घर डहर आरो करत कहिथे. परछी मं एक ठन झूला, कुछेक कुर्सी, भारी सुंदर नक्काशी करे आगू के फेरका अऊ जूट के बोरी मन खेती के समान ले भरे रहिन. दीवार मं धार के धार फोटू, कैलेंडर अऊ सजाय के कतको जिनिस लगे रहिस.
रामासामी ह नई जानत रहिस के हमन इहाँ आवत हवन, फेर वो ह हमन ला बइठे नेवतिस अऊ कतको किताब अऊ फोटू मन ला लाय भीतरी चले गे. नामी जानकार होय सेती वो ला हमन जइसने लोगन मन के आदत हो गे रहिस.
अऊ तिपत अप्रैल के मंझनिया के ठीक पहिली, जब हमर ओकर ले भेंट होइस, वो ह एक ठन प्लास्टिक के कुर्सी मं बइठे, करुवाडु (सुकसी मछरी) बेचंत दू झिन माईलोगन मन बगल मं रहिन. तऊन दिन वो ह मोला कटहर के बारे मं बनेच जानकारी दीन.
*****
दुनिया के सबले बड़े फल मन ले एक ‘जैक’ जइसने के बोलचाल के भाखा मं कहे जाथे, दक्षिन भारत के पच्छिम घाट के मूल बासिंदा आय. ये नांव ह पुर्तगाली आखर जाका ले आय हवय.जऊन ह मलयालम भाखा के चक्का के बदला मं लेय गेय रहिस. वैज्ञानिक नांव थोकन जटिल हवय: आर्टोकार्पस हेटरोफिलस.
फेर बनेच बखत पहिली दुनिया ह ये नोंकदार, हरियर, अजीब फर ला नई चिन्हत रहिस. तब तमिल कवि मन येकर ऊपर कविता लिखीन. पला पड़म कहे जाय ये बड़े अकन फर ऊपर 2,000 बछर पहिली प्रेम कविता मं घलो जिकर करे गे हवय.
तोर बड़े-बड़े सुंदर आंखी मं आंसू भरके
वो अपन नामी देस लहूँट गे
जिहां डोंगरी मन कटहर के रुख ले भरे हवंय
अऊ ओकर महमहावत पोठ फर
एक ठन चट्टान ले तरी गिरत
महू गुड़ा ला फोर के अलग कर दीस.
अईनकुरुनूरु – 214, संगम कविता
एक ठन दीगर कविता मं, जेकर अनुवादक चेंथिल नाथन ह “कपिलार के अद्भुत कविता”, कहिथें, बड़े अकन पाके कटहर के तुलना एक महान मया ले करे गे हवय.
पातर अकन डंगाल मं एक ठन
बड़े फर ओरमत हवय,
ओकर जिनगी जतके कठिन होवय, फेर ओकर भीतरी मया, अपार हवय!
कुरुनतोकई-18 , संगम काव्य
के. टी. आचाय अपन किताब 'इंडियन फूड: अ हिस्टोरिकल कंपैनियन’ मं बताथें के करीबन ईसा सदी करीबन 400 बछर पहिली बौद्ध अऊ जैन साहित्य मं केरा, अंगूर अऊ लिमहऊ बरग के फर मन के संग कटहर के घलो जिकर करे गे हवय.
अब चलव, 16 सदी के बात करन. अचाया ह लिखथें के वो बखत सम्राट बाबर (डायरी लिखे बर सेती मशहूर) ह “हिंदुस्तान के फर मन” के स्टिक बरनना करे रहिस. ओकर लिखे ले पता चलथे के वो ला कटहर खास पसंद नई रहिस, काबर वो ह येकर तुलना मेढ़ा के पेट मं भरके बनाय गेय एक ठन साग गिपा [हैगिस, जउन ह गुलगुला धन पुडिंग जइसने होथे] ले करे हवय अऊ ये ला “बीमार कर देय के हद तक ले मीठ” कहे हवय.
तमिलनाडु मं, आज घलो ये ह मनभावन फर बने हवय. तमिल भाखा के जनोऊला अऊ भांजरा मं मुक्कनी, यानि तमिल देस के तीन फर: मा, पाला, वाड़ई (आमा, कटहर, केरा) के मीठ हवय. इरा. पंचवर्णम ह ‘पला मरम: द किंग ऑफ फ्रूट्स’ जऊन ह कटहर ऊपर लिखेगे नामी किताब हवय, तऊन मं कतको भांजरा के जिक्र करथे. एक ठन सुंदर पांत कहिथे:
मुल्लुकुल्ले
मुत्तुकुलईयम. अधि एन्न? पलापड़म.
(कांटा के संग मोती के फसल. ये काय आय? एक कटहर.)
हालेच मं ये फर ह अख़बार मं घलो चरचा मं रहिस. इंटरनेशनल जर्नल ऑफ़ फ़ूड साइंस मं 2019 के एक ठन पेपर मं, आरएए एन रणसिंघे कहिथें के “फर, पाना अऊ छाल समेत कटहर के रुख के कतको हिस्सा के पारंपरिक इलाज मं भारी उपयोग करे जाथे, काबर ये ह केंसर रोधी, बैक्टीरिया अऊ फंगल संक्रमन रोके इय्या, दरद निवारक अऊ हाईपोग्लाइसेमिक असर (सक्कर बीमारी ले बचाय) होथे. येकर बाद घलो येकर बेपारिक कारोबार एक इलाका मं संकलाय हवय जिहां एकर खेती होथे.”
*****
कुड्डालोर जिला के पनरुती ब्लॉक तमिलनाडु के कटहर के राजधानी आय. अऊ रामासामी के गियान – कटहर अऊ ओकर जमीन के बारे मं - गहिर हवय. वो ह बताथे के रुख ह कऊन मेर सबले बढ़िया बाढ़थे. यानि जिहां पानी ह जमीन भीतरी 50 फीट तरी मं रहिथे; गर ये हा बरसात के संग जामथे त ओकर माई जरी सर जाही. वो ह बताथें, “काजू अऊ आमा के रुख पानी झेल सकथें, फेर कटहर नई.” गर पुर आहि त ये रुख ह मरे के ‘लकठा’ मं होही.
ओकर अनुमान के मुताबिक, ओकर गाँव मालिगमपट्टू ले 7 कोस के दायरा मं खेती मं एक चऊथ हिस्सा कटहर खेती सेती रखे जाथे. तमिलनाडु सरकार के 2022-23 कृषि नीति नोट के मुताबिक राज मं 3,180 हेक्टेयर मं कटहर हवय. जऊन मं 718 कुड्डालोर जिला मं हवय.
2020-21 मं भारत मं 191,000 हेक्टेय र मं कटहर उगाय गे रहिस. कुड्डालोर जिला भले भारी नई होय, फेर ये इलाका मं कटहर माई महत्तम फसल आय. अऊ तमिलनाडु मं हरेक चार ठन ले एक ठन कटहर इहीं के रथे.
पला मरम के आर्थिक कीमत कतका आय? रामासामी येकर बारे मं कुछु बताथें. वो ह कहिथें के 15 धन 20 बछर जुन्ना रुख के सेती सलाना 12,500 रुपिया लीज के कीमत. “पांच बछर जुन्ना रुख मन ला ये दाम नई मिलय. वो ह सिरिफ तीन धन चार ठन फर दिही. फेर 40 बछर जुन्ना रुख मं ढाई कोरी ले जियादा फर होही.”
जइसने-जइसने रुख बाढ़थे, तइसने-तइसने ओकर उपज घलो होथे.
हरेक रुख के फर ले कमई थोकन जियादा कठिन हवय. अऊ मनमाने. तऊन बिहनिया पनरुती मं, किसान मन के एक ठन मंडली ह येकर गनित लगाथे अऊ समझाथे के हरेक 100 ठन रुख ले वो मन 2 लाख ले 2.5 लाख तक ले कमाथें. ये मं खाद, दवई, मिहनत, दोहारे अऊ कमिशन के लागत सामिल हवय - 50,000 ले 70,000 रूपिया.
तब फिर, सब्बो कुछू थिर नई ये. हरेक रुख के फर के संख्या, एक ठन फर के दाम, एक टन – कुछु घलो अनुमान नई लगाय जाय सकय. येकर सीमा ला देखव: हरेक फर 150 ले 500 रूपिया के बीच मिलथे, ये ह ये बात ऊपर तय होथे के अभी मऊसम सुरु होय हवय धन सिरोवत हवय. अऊ अकार ऊपर. जऊन ह ‘समान्य’ (पनरुति सेती) रूप ले 8 ले 15 किलो के बीच रहिथे. कुछु 50 तक ले अऊ सायदे कबू घलो 80 किलो तक ले. अप्रैल 2022 मं एक टन कटहर के दाम 30,000 रूपिया रहिस. अऊ फेर आमतऊर ले हमेसा नई रहय, एक टन मं 100 ठन फर होथे.
अऊ येकर लकरी कीमती आय. रामासामी बताथें के 40 बछर जुन्ना रुख के “लकरी बेचे ले 40,000 रूपिया मिलथे.” वो ह कहिथें, अऊ कटहर के लकरी सबले बढ़िया होथे. ये मजबूत अऊ पानी झेल सकथे, “सागौन ले घलो बढ़िया”. बढ़िया लकरी के दरजा मिले सेती, रुख ला छे फीट लम्बा अऊ मोठ हाय ला चाही (वो ह अपन हाथ ला एक-दू फीट आगू रखथे), अऊ वो मं कऊनो खराबी न होय. खरीदार रुख देख के दाम तय करथें. फेर येकर साखा मन बने हवंय त येकर ले झरोखा के फ्रेम बनाय जा सकत हवय – “अइसने,” रामासामी अपन पाछू के झरोखा डहर आरो करथे – त येकर दाम बाढ़ जाथे.
ओकर पुरखा के मन जऊन घर बनावाय रहिन, ओकर माई फेरका के चौखट कटहर रूख के लकरी ले बने रहिस. नवा घर मं हमर पाछू सजे एक ठन – जिहां वो अब रहिथे – अपन खेत के सागौन लकरी ले बनाए हवय. वो ह कहिथें, “जुन्ना भीतरी मं हवय.” वो ह बाद मं मोला देखाथे, दू मोठ फेरका के फ्रेम, जऊन ह समे के संग कमजोर होगे रहिस. खरोच आगे रहिस ,ओकर कुछेक हिस्सा नोक होगे रहिस अऊ घर के पाछू के हिस्सा मं रखाय रहिस. “ये ह 175 बछर जुन्ना हवंय,” वो ह गरब ले कहिथें.
येकर बाद मोला वो ह एक ठन जुन्ना खंजरी देखाथे, ये बाजा जऊन ह कटहर के लकरी ले बने होथे, फ्रेम मं झांझ के संग - उडुंबु थोल (गोह के चमड़ी) के संग एक कोती मढ़ाय रथे. कटहर लकरी ला दिगर बाजा वीणा अऊ मृदंगम सेती घलो पसंद करे जाथे. खंजरी ला अपन हाथ मं घुमावत, रामासामी कहिथें, “ये मोर डोकरा ददा के रहिस.” झांझ धीरे-धीरे, सुर ले खनकत रहय.
रुख अऊ फसल के अपन भारी गियान ला छोर, रामासामी एक ठन मुद्रा के जानकार हवंय. वो ह सिक्का जमा करथे. वो ह तऊन किताब ला निकारथे जऊन मं बछर अऊ दुब्भर होय के मुताबिक देखाय गे हवय. वो ह तऊन सिक्का डहर आरो करथे जेकर बर वोला 65,000 अऊ 85,000 रुपिया के दाम लगाय गे रहिस. वो ह मुचमुचाथे, “फेर मंय वोला नई बेंचय.” फेर मं य ओकर सिक्का के बड़ई करथों, ओकर घरवाली मोला कलेवा देथे. सुवाद वाले काजू अऊ इलांधपज़म (बोइर) हवंय. वो ह गुरतुर, नुनचुर अऊ चुरपुर हवंय. अऊ ये भेंट-घाट के सब्बो कुछु जइसने संतोस ले भरे रहिस.
*****
वो ह अपन जान पहिचान ला आयिरमकाची ला लीज मं देय हवय. वो ह मुचमुचाथे, "फेर गर हमन कुछू फसल लेगथन त वोला उजर आपत्ति नई होही. धन ये सब्बो घलो.” येला आयिरमकाची कहे जाथे - 1,000 फलदार – फेर ओकर सलाना उपज ये संख्या के तिहाई धन पांच हिस्सा के मंझा मं होथे. फेर ये ह नामी रुख आय अऊ येकर फर के मांग बूते जियादा हवय. हरेक मध्यम अकार के फर मं करीबन 200 फली हो सकत हवय. रामासामी मगन होके कहिथें, “ये खाय मं गुरतुर अऊ रांधे मं बढ़िया हवय.”
रामासामी कहिथें, आमतऊर ले रुख जतक जुन्ना होथे, ओकर तना ओतके मोठ होथे अऊ ओतके जियादा फर धरथे. “रुख के देखभाल करेइय्या मन जानथें के पोठ होय सेती हरेक मं कतक फर छोड़े ला हवय. फेर एक जवान रुख बहुते जियादा बढ़त हवंय, त वो सब्बो छोटे हो जाहीं,” अऊ वो हा अपन हाथ ला पास मं लाथे, जइसने वो ह नरियर धरे हवय. आमतऊर मं, एक किसान कटहर लगाय सेती कुछेक रसायन बऊरथे. रामासामी कहिथें, ये असंभव नई ये – फेर ये ह कठिन हवय – ये ला सौ फीसदी व्यवस्थित रूप ले बढ़ाय.
वो ह हँसत कहिथे, “फेर हमन एक ठन बड़े रुख मं कमती फर लगे सेती छोर देथन, त हरेक कटहर बड़े अऊ भारी होही. फेर खतरा घलो जियादा हवय – कीरा लग सकत हवंय, बरसात ले नुकसान होय सकत हवंय, तूफान बखत ढर सकत हवंय. हमन बहुते लालची नई होवन.”
वो ह कटहर ऊपर लिखाय किताब ला खोलथे अऊ मोला फोटू मन ला देखाथे. वो ह कहिथें, “देखव बड़े फर ला कइसने बंचाय जाथे... वो मन फर मन ला धरे बर एक ठन टुकना बनाथें, अऊ फिर ये ला धियान ले रस्सी के संग ऊपर के साखा मं बांधथें. ये तरीका ले फर ला सहारा मिल जाथे अऊ गिरय नई. जब वो ला काटथें, त येला धीरे-धीरे रस्सी मन ले उतारे जाथे. ये ला अइसने चेत धरे करे जाथे, वो ह एक ठन फोटू ला देखाथे जऊन मं एक बड़े लंबा-चौड़ा कटहर ला दू झिन मइनखे खांध मं धरे हवंय. रामासामी हरेक दिन अपन रुख मन के जाँच करथें के कहीं फर के डगाल फरके त नई ये. “फिर हमन तुरते रस्सी के टुकना बनाथन अऊ वोला फर के तरी मं बांध देथन.”
देखभाल के बाद घलो कतको पईंत फर टूट के गिर जाथें. येला संकेले जाथे अऊ मवेशी मन के चारा बनाय जाथे. “तऊन कटहर मन ला देखव? वो गिर गे अऊ नई बेंचाय. मोर गाय-छेरी मन खुस होके खाहीं.” सुकसी बेचेइय्या माईलोगन मन अपन बिक्री कर लेय हवंय. मछरी ला लोहा के तराजू मं तऊले जाथे अऊ रंधनी खोली मं लेगे जाथे. वो मन ला डोसा परोसे जाथे. वो मन खाथें अऊ हमर गोठ बात सुनथें अऊ कभू-कभू हिस्सा लेथें. वो मन रामासामी ले कहिथें, “हमन ला एक कटहर देव, हमर लइका मं येला खाय ला चाहथें, “ रामासामी जुवाब देथे “अवेइय्या महिना एक ठन ले लेबे.”
रामासामी बताथें के एक बेर जब फर ला टोर लेय जाथे, त वोला मंडी मं दलाल तीर भेजे जाथे. “कऊनो ग्राहेक के आय ले वो मन हमन ला फोन करथें अऊ हमन ले दाम के बारे मं पूछथें. हमर सहमति ले के बाद वो मन वोला बेंच के हमन ला पइसा देथें. बिक्री के हरेक हजार पाछू वो ह दूनो ले (ओकर अऊ ग्राहक) ले 50 धन 100 रूपिया लेथें.” रामासामी हांसी खुसी अपन आमदनी के 5 ले 10 फीसदी हिस्सा वो ला देय तियार होथें, काबर येकर ले “किसान बहुते अकन झमेला ले बांच जाथें. हमन ला कऊनो ग्राहेक के आय तक ले ठाढ़ होके अगोरे ला नई परय. कभू, ये मं एक दिन ले जियादा समे लाग जाथे. हमर करा दूसर बूता घलो त हवय न? हमन जम्मो बखत पनरुती मेच नई बिताय सकन!”
रामासामी बताथें के दू दसक पहिली तक ले ये जिला मं दिगर फसल घलो लगाय जावत रहिन. हमन बनेच अकन टैपिओका (साबूदाना के कांदा) अऊ मूंगफल्ली के फसल लगात रहेन. जइसने-जइसने बनेच अकन काजू के कारखाना तन गे, मजूर नई मिले लगीन. येकरे सेती बनेच अकन किसान कटहर के खेती करे लगीन. “कटहर के खेती मं मजूर मं के बहुते कम दिन बूता करे के जरूरत परथे.” वो ह सुकसी बेंचेइय्या दू झिन माईलोगन डहर आरो करत कहिथे, अऊ येकरे सेती इहाँ बूता करे बर ये दूनो बहुते दूरिहा ले आथें. ये दूनो दूसर गाँव के आंय.”
वो हा बताथें, फेर अब कतको किसन मन कटहर के खेती ला घलो छोड़े ला धरे हवंय. रामासामी के पांच एकड़ जमीन मं करीबन 150 रुख लगे हवंय. ये जमीन मं काजू, आमा अऊ अमली के रुख घलो लगे हवय. वो ह बताथें, “हमन कटहर अऊ काजू के रुख मन ला पट्टा मं दे देय हवं. हमन आमा अऊ अमली ला टोरथन.” वो ह पला मरम यानि कटहर के रुख मं कमी करे के सोचे हवय. “येकर कारन तूफान आय. थाने तूफान बखत, मोर करीबन दू सौ रुख ढर गे. हमन ला वो ला हटाय ला परिस... अधिकतर ये इलाका मं ढलंगे रहिस. अब कटहर के जगा काजू के रुख लगावत हवन.”
येकर कारन ये नई ये के काजू धन दीगर फसल मं तूफ़ान ले खराब नई होवंय, वो ह कहिथें, “फेर येकर ले पहिली बछर ले फर धरे ला लागथे. काजू के बहुते कम देखरेख करे ला परथे. कडलूर जिला मं बनेच तूफान आथें, अऊ हरेक दस बछर मं हमन बड़े तूफान देखे हवन.” वो अपन मुड़ी हलावत अऊ हाथ ले आरो करत अपन नुकसान के बारे मं बताथें, “कटहर के जऊन 15 बछर ले जियादा जुन्ना रुख हवंय, वो मं सबले जियादा फर धरथें, अऊ ऊही ह तूफ़ान मं सबले पहिली ढर जाथें. हमन ल भारी खराब लागथे.”
कडलूर के डिस्ट्रिक्ट डायग्नोस्टिक रिपोर्ट ले हमन ला तूफान आय के कारन पता चलथे, जेकर मुताबिक: लम्बा तटीय रेखा होय के सेती ये जिला चक्रवाती तूफ़ान अऊ मूसलाधार बरसात के लिहाज ले भारी संवेदनशील आय, जेकर सेती पुर के हालत होय सकथे.”
साल 2012 के अख़बार मन मं छपे रिपोर्ट ले हमन ला थाने चक्रवात ले होय बरबादी के बारे मं पता चलथे. ये तूफान ह 11 दिसम्बर, 2011 मं कडलूर जिला मं भारी बरबाद करे रहिस. बिज़नेस लाइन के मुताबिक, “तूफान के कारन जिला भर मं कटहर, आमा , केरा, नरियर, काजू अऊ दीगर फसल मन के दू करोड़ ले जियादा रुख ढर गे.” रामासामी बताथें के वो ह लोगन मन ले कहिस के जऊन ला जतक लकरी के जरूरत हवय वो ह आके ले जाय. “हमन पइसा नई चाहत रहेन, हमन ढलंगे रुख मन ला देखे सहन नई करत सकत रहेन... बनेच अकन लोगन मन आइन अऊ अपन घर के मरम्मत सेती लकरी ले गीन.”
*****
रामासामी के घर ले कटहर के बगीचा कुछेक दुरिहा मं हवय. परोस मं एक किसान फर मन ला टोर के एक कोती जमा करत रहिस. वो ला देख के अइसने लगत रहय जइसने लइका मन के खिलौना वाला रेलगाड़ी मं नान-नान डब्बा रखाय हवय. वो ला बजार सेती ले जाय बर टरक ला अगोरत एक कोंटा मं सजा के रखे गेय रहिस. जइसने हमन बगीचा भीतरी मं गे रहेन, अइसने लगिस के तापमान ह कुछू कम हो गे हवय. हवा थोकन जुड़ाय जइसने लगत रहिस.
रामासामी रुख-राई अऊ फर के बारे मं सरलग गोठियावत चलत जावत रहिन. ओकर बगीचा तक ले थोकन घूमे ह गियान ले भरे, फेर जियादा एक ठन पिकनिक जइसने रहिस. वो मन हमन ला बनेच अकन जिनिस खवाइन: काजू के फर, ज उन ह मोठ अऊ रस ले भरे रथे: शहद ले भरे सेब, जऊन ह सक्कर जइसने मीठ; अऊ खट-मीठ अमली के गुदा, एक संग तीन के सुवाद.
येकर बाद वो ह हमन ला सूंघे सेती तेज पट्टा टोर के दीस अऊ पूछिस के का हमन पानी के सुवाद ले ला चाहत हवं? जब तक ले हमन जुवाब देतेन, वो ह जल्दी ले खेत के कोंटा मं गीस अऊ मोटर चला दीस. एक मोठ पाइप के धार निकरे ला लगिस, जऊन ला देख के लगिस जइसने भरे मंझनिया हीरा चमकत हवंय. हमन अपन अंजुरी मं बोरवेल के पानी ला पिये लगेन. पानी मीठ त नई रिस, फेर सुवाद ले भरे रहिस. सहर के नल ले अवेईय्या क्लोरिन मिले सादा पानी ले एकदम अलगा. भारी ढंग ले मुचमुचावत वो ह मोटर ला बंद क्र दीस. हमर घुमई चलत रहिस.
हमन फिर ले आयिरमकाची कोती चले गेन, जऊन ह जिला के सबमे जुन्ना रुख हवय. ओकर घेर अजब रूप ले बनेच बड़े अऊ घना रहिस. लकरी मन ले ओकर उमर के पता चलत रहिस. कतको जगा गांठ परे रहिस, कऊन मेर पोंडा हवय, फेर येकर अधार कतको महिना तक ले चरों कोती कटहर ले घिरे होथे, जऊन ह ओकर साखा उपर लगथे. रामासामी ह बताइस के “अवेइय्या महिना ये ह बनेच सुघ्घर दिखही.”
बगीचा मं कतको बड़े रुख रहिन, वो ह हमन ला कोंटा मं ले गीस अऊ आरो करत कहिथे, “उहाँ 43 फीसदी ग्लूकोज वाले कटहर लगे हवय. मंय येकर जाँच करे हवंव.” भूईंय्या मं छाँव मन नाचत रहिन, डगाल मन एक दूसर ले रगड़ावत रहंय अऊ चिरई-चिरगुन मन चहचहावत रहंय. उहाँ जा के कऊनो रुख तरी सूत के तीर-तखार के नजर ला देखे के विचार आवत रहय, फेर रामासामी ह अब तक ले कतको किसिम के के बारे मं बताय लगे रहिन अऊ ये ह मजेदार रहिस. आमा के ठीक उलट, जऊन मं नीलम अऊ बेंगलूरा जइसने किसिम के सुवाद एकदम अलग रहिथे अऊ ओकर नकल आसानी ले करे जा सकथे, कटहर के किसम मन के नकल भारी मुस्किल हवय.
वो ह एक ठन भारी गुरतुर फर डहर आरो करत कहिस, मान लेव, मंय ये रुख के नकल तियार करे ला चाहत हवंव. येकरे बर ओकर बीजा ऊपर आसरित नई रह सकवं. काबर ये फर के भीतरी भले सौ ठन बीजा रहय, फेर अइसने हो सकत हवय के वो मन ले एको ठन मं ओकर मूल किसिम के एको गुन नई हो! कारन? क्रॉस पोलिनेशन. एक अलगा रुख के परागन दूसर रुख ला निषेचित कर सकत हवय, अऊ येकर सेती किसिम मन बदले सकत हवंव.
वो ह बताथें, "हमन मऊसम के सबले पहिली धन आखिरी फल ले लेगथन. जब हमन ला पता होते के ओकर 200 फुट के दायरा मं कऊनो दूसर रुख मं कटहर नई हवंय. अऊ वोला हमन ओकर बीजा राखथन.” नई त किसान नकल तियार करे धन अइसने गुन वाला फर, जइसने सोलई (फली) के मीठ अऊ पोठ सेती कलम करथें.
ये ला छोर, दूसर घलो जटिलता मन हवंय. अलगा-अलगा समे (45 ले 55 धन 70 दिन) मं टोरे गे फर के सुवाद घलो अलगा-अलगा होथे. कटहर के खेती भले बहुते जियादा मिहनत वाला न हो, फेर कठिन जरुर हवय, काबर येकर फर बहुते जल्दी खराब हो जाथे. रामासामी कहिथें, “हमन ला एक ठन कोल्ड स्टोरेज के सुविधा के जरूरत हवय.” करीबन सब्बो किसान अऊ बेपारी मन के इही मांग आय. “तीन ले पांच दिन, ओकर ले जियादा नई. ओकर बाद फर खराब हो जाथे. मंय काजू के फर ला बछर भर घलो बेंच सकत हवंव, फेर ये ह हफ्ता भर नई टिकय!”
आयिरमकाची त जरूर खुस होही, आखिर, वो ह 200 बछर ले अपन जगा मं ठाढ़े हवय...
ये शोध अध्ययन बर बेंगलुरु के अजीम प्रेमजी विश्वविद्यालय के अनुसन्धान अनुदान कार्यक्रम 2020 के तहत अनुदान मिले हवय.
जिल्द फोटू: एम पलानी कुमार
अनुवाद: निर्मल कुमार साहू


text:
.
जेखर सोर ह दूरिहा-दूरिहा ले उड़े रहिथे. वोइसे तो बोलचाल के भाषा म मड़ई के शाब्दिक अर्थ मिलन होथे, जऊन ल मड़ई म सोर-संदेश लेवत-देवत देखे जा सकत हे. मड़ई हमर संास्कृतिक विरासत हरे जेन ल अवइया पीढ़ी ल सुरक्षित सौपना हे. मड़ई उत्सव मैत्री पूण आपसी सद्भाव अऊ राष्ट्रीय एकता के झांकी हरे. कहुंचो-कहुंचो तो मनचलहा टूरा मन, असमाजिक तत्व मन अतेक बढ़िया सद्भाव पूर्ण वातावरण ल गंदा करे बर धर ले हे. महंगाई ह मड़ई उत्सव ल प्रभावित करत हे. तभो ले छत्तीसगढ़ के जन-मानस बड़ा उत्साह ले मड़ई मनाथे. लइका मन तो उत्साह म नाचे कुदे ल धर लेथे-अरे ररे भाई रे, जाबोन मड़ई अऊ खाबोन मिठई रे…अब सवाल ये उठथे कि छत्तीसगढ़ म मड़ई उत्सव काबर मनाथें? एहा एक ठन शोध के विषय हरे. मड़ई ले जुड़े कुछ जानबा येदइसनहे-
मड़ई काबर मनाथन? भगवान श्री कृष्ण के बुध म आके गोकुल म इन्द्र के पूजा ल तियाग के गिरिराज गोवर्धन के पूजा करे ल धर लीन. तहान इन्द्र ह तमतमागे अऊ गोकुल ल बुड़ोए बर परन करीस. श्री कृष्ण ह गोवर्धन पर्वत ल उठा के इन्द्र के अइसन कोप ले गोकुल के रक्षा करीस. इन्द्र के उपर श्रीकृष्ण के विजय के खुशी म जउन पताका लहरइस उही ह मड़ई हरे. तेखरे सेती छत्तीसगढ़ म गोवर्धन पूजा करे के बाद गांव से ले के सहर तक मड़ई उत्सव ल मनाथे. नृतत्व शास्त्री मन के कहना हे कि मड़ई उत्सव ह कृषि सभ्यता के देन हरे. छत्तीसगढ़ ल वनवासी अंचल के रुप म जाने जाथे. इहें के रहवइया मन वनवासी जीवन ल बिसर के मन कृषि जीवन ल अपनइन. खेती के बूता ल चालू करे बर ‘वर्षा नृत्यघलो करत रीहिस होही जऊन ह एदे पंक्ति ले अऊ पोट्ठ लागथे- नांगर बइला बोर दे पानी दमोंर दे. ‘मड़ई’ फसल लुए के बाद के लोक उत्सव हरे. मड़ई ल कृषि ले जुड़े उत्सव घलो मानथन. मड़ई उत्सव ल गांव के वार्षिकोत्सव के रुप म घलो मनाथन.
मड़ई कब बनाथन? मड़ईया मन मड़ई ल सुरहोती (लक्ष्मी पूजा) के रात बनाथे. सुरहोती रात के आखिरी पहर अपन-अपन शक्ति के मुताबिक कुकरा (मुर्गा), बोकरा (बकरा), बधिया (सूअर,नायडू) मन के बलि दे के परम्परा आजो घलो जीवित हे. बलि चघाए के बखत पूजा म पानी के जघा देशी दारु (शराब) के आचमन कर के हृूम देथे. सुरहोती रात म बलि न दे पाए के स्थिति म होली (रंग खेले के दिन) के दिन बलि चघाथे. मड़ई ल लगातार तीन बछर ले बनाये बर बाध्य रहिथे. जऊन मनखे (परिवारे भीतर के) ह मड़ई धर के हलाथे. ओला नशा करई ह मना रहिथे फेर आजकल तो अपन खुशी ल देखाए ब रमंद पी के राऊत मन संग मड़ई नृत्य करथे. जऊन ह बने बात नोहे.
MP CG SuperFast 100 | MP Chhattisgarh News| Aaj Ki Taaja Khabar | आज की ताजा खबरें | 4 December 2022
महिला नसबंदी शिविर की शर्मनाक तस्वीरें, बेड और स्ट्रेचर की जगह जमीन पर लिटा कर पूरा किया जा रहा टारगेट
इंदौर के पोहा-जलेबी के बाद अब लोग यहां के सफाईकर्मियों के हो गए फैन, सुनिए क्या कह रहे हैं कैलाश खेर
Bilaspur Railway Station पहुंची Chhattisgarh की पहली Vande Bharat Express Train । Railway News
Cyclone Mandous: Chhattisgarh में आज से दिखेगा चक्रवाती तूफान मंडौस का असर, बारिश होने की संभावना
Video: कलेक्टर के घर पहुंचा सरपंच, रोते हुए बोला- नहीं मिला गांव के विकास के लिए एक रुपया
Mid-Day Meal : दाल में दाल नहीं, रोटी जली हुई! MP के स्कूलों का हाल, पोषण मुहाल उल्टे बर्तन धो रहे बच्चे
Madhya Pradesh News: Betul में " ऑपरेशन ज़िंदगी " | Betul News |Borewell |Latest Hindi News
MP News: शिवपुरी में टला बड़ा हादसा, आधी रात को सरकारी अस्पताल में भड़की आग
पुलिस कमिश्नर सिस्टम भी अपराध कम नहीं कर पाया, भोपाल में 11 महीने में 405 रेप
MP News : 'मिशन 2023' में जुटी MP BJP, Gwalior-Chambal Division में BJP की बड़ी बैठक
मड़ई के किसम -मड़ई म तोरन – पताका ल तान के रखे खातिर पकती (बेला नार के गोल पकती या लकड़ी के ढेरा खाप पकती) बनाए जाथे. पकती ल ब्यूह रचना घलो कहिथन. सात, नौ अऊ बारा पकती के अइलगे-अइलगे तीन किसम के मड़ई के मड़ई खड़ा करे जाथे जऊन ल आजो घलो सीजन म गांव-गांव म देखे जा सकत हे. पकती ह देवी-देवता मन उपर आधारित रथे. जउन परिवार म जतना पकती के मड़ई बनाए के परम्परा चले आवत हे ओखर वंशज मन घलो ओतनेच पकती के मड़ई बनाथे. न जादा बनावय न कम. मड़ई तीन किसम के होथे (१) शत्ती (२) नम्मू (३) बरइहा.
शत्ती – शत्ती (शप्त मातृका) के मनइया मन सात पकती के मड़ई बनाथे. शप्त मातृक के सात रुप एदइसन हे – (१) ब्राम्हणी (२) माहेश्वरी (३) कौमारी (४) वैष्णवी (५) बारही (६) चामुण्डा (७) इन्द्राणी.
नम्मू – नम्मू के मनइया परिवार मन नव पकती के मड़ई ल सिरजाथे. मड़इया मन म अइसे धारणा हे कि नौ पकती के मड़ई बनइया मन नौ दुगौ ल मानथे. तेखरे सेती उन ल नम्मू के मनइया केहे जाथे. नौ दुर्गा के नौ रुप एदइसन हे- (१) शैल पुत्री (२) ब्रम्हचारणी (३) चन्द्र घंटेती (४) कृष्माण्डेती (५)स्कंध (६) कात्यायनी (७) काल रात्रि (८) महागौरी (९) सिद्धीदात्री.
बरइहा – बरइहा परिवार के सियान मन बरइया मन बरइया मड़ई उपर अपन बिचार अइसन किसम ले रखथे. बरइया मड़ई के बनइया मन बारा राशि, बारा महिना अऊ बारा आदित्य के प्रतीक स्वरुप बारा पकती के मड़ई बनाथे. सोरइहा (सोला पकती) मड़ई बनाए के घलो चलन रीहिस हे जऊन ह आजकल देखे बर नइ मिले.
मड़ई कइसे बनाए जाथे? मड़ई सिरजाए खातिर जंगल ले जुड़े जिनीस के जरुरत परथे. पहिली तो मड़ई म तोरन पताका नइ लगावत रीहिन. अभीन घलो कतको जघा मड़ई के मूल रुप ल देखे जा सकत हे. फेर अधिकांश जघा मड़ई ल बढ़िहा दिखही कहि के तोरन पताका के उदीम करथे. मड़ई बनाए बर खाल्हे तनी लिखाए जिनीस के बेवस्था करे बर परथे.
बांस – बांस ह मड़ई के अधार स्तंभ हरे. बांस ह पंदरा-बीस हाथ लम्हरी रहिथे. वैदिक काल म ‘मड़ई’ पंदरा बीस हाथ शल्की, चंपक, अर्जुन अऊ कदम जइसे पेड़ मन के लकड़ी ले बनावत रीहिन. जेखर बदला म अब बांस के उपयोग करथे.
सुमा डोरी – कांसी ल बर के डोरी बना लेथे, ताहन ओला ढेरा म आट के इही सुमा डोरी म ताव ल तीन कोनिया कांट-कांट के चिपका के तोरन बनाथे. पकती – मड़ई म पकती के विशेष महत्व हे. जेखर प्रयोग सुमा डोरी ल एक पकती ले दुसर पकती तक जोड़े बर होथे. कंदइल के डारा – सुमा डोरी म कंदइल के डारा ल गूंथ दे जाथे. जेखर से मड़ई के शोभा ह देखते बनथे.
मेमरी, सिलियारी, धान के बाली, मयुर पंख अऊ पीतल के कलस (कुण्डल) आदि ले मड़ई के शीर्ष भाग ल सजाए जाथे. जऊन ल गोवर्धन पर्वत के प्रतीक माने गे हे. जऊन गांव म ‘मड़ई’ भराथे ओ गांव के राऊत मन मड़ई ल बाजा के संग नाचत गावत बजार-हाट घुमाथे. अइसे केहे जाथे कि नम्मू, शत्ती, बरइहा, खैरागढ़िया, दुल्हा देव, साहड़ा देव आदि देवी देवता के मनइया केंवट, गोड़, ढ़ीमर जात के मन मड़ई बनाथे.
मड़ई पूजा – जऊन परिवार म मड़ई बनाथे ओमन अपन नता रिश्ता ल मड़ई देखे बर नेवता देथे. जऊन किसम ले बिहाव के बखत मऊर सौपे जाथे उही किसम ले मड़ई ल घलो नवा धोती पहिरा के मड़ई के मऊर सौपे जाथे. मऊर सौपे के बाद गोवर्धन पूजा के कार्यक्रम म संघरे बर सनमान पूर्वक बिदा करथे.
राऊत मन मडई ल परघा के ग्राम देवता मन ल गोर्वधन पूजा बर नेवतथे. गोर्वधन पूजा होय के बाद मड़इया मन मड़ई ल अपन-अपन घर लेग जाथे. घर म पहुंचते भार माईलोगन मन मड़ई के सुग्घर आरती उतार के स्वागत करथे. मड़ई के चरण पखार के आसन म पधरा देथे. येखर बाद तो छत्तीसगढ़ भर मड़ई उत्सव अपन सुविधानुसार मनाथे.
मड़ई नेवता – जऊन गांव म जेन दिन मड़ई भराथे ओ दिन बर तीर-तखार के मड़इया मन ल मड़ई धर के आए बर सुपारी दे के नेवता दे के परम्परा चले आवत हे. दुसर गांव के मड़ई ल बाजा गाजा के संग परघाए जाथे.
स्वागत म सात पकती (शत्ती) के मड़ई ल करिया चूरी (चूड़ी पाठ) अऊ बंदन ले, नौ पकती के मड़ई ल नरियर भेंट कर के परघाए जाथे. मड़ई मन ल परघाए के बाद बजार बिहाए बर लेग जथे स्वागत से बिदाई के बीच मड़ई रिसाथे घलो जेन ल नरियर दे के मनाए जाथे. दुसर गांप ले मड़ई लवइया मन ल बिदा के बखत रुपिया-पइसा भेंट करे के परम्परा चले आवत हे. जेला लोक भाषा म पीयई देवई कहिथन. पीयई देवत खानी ‘‘मया-दया ल घरे रइहौ अऊ भूल-चूक ल माफी देहू रे भई, हां. जीबो ते फेर साल संघरबो’’ कहिके राम रमउव्वा देवत-लेवत चोंगी पिया के बिदा करथे.
(दुर्गा प्रसाद पारकर वरिष्ठ पत्रकार हैं, आलेख में लिखे विचार निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarh language, Chhattisgarhi News


text:
रायपुर। भारतीय जनता पार्टी भिलाई के जिला अध्यक्ष सांवला राम डाहरे अउ जिला उपाध्यक्ष मार्कंडेय तिवारी के बीच म आपसी कहासुनी होय के बाद मारपीट होगे। दरअसल, भिलाई म अस्थाई तौर म तइयार करे गे भाजपा कारयालय 32 बंगला म मुख्यमंत्री रमन सिंह के विकास यात्रा ल लेके बइठक बुलाए गे रिहस हे। बइठक के दउरान ही दूनों के बीच म बहस होइस जे ह मारपीट म बदल गे। घटना के बाद भाजपा पदाधिकारी अपन-अपन बात ल लेके भाजपा के राष्ट्रीय महामंत्री अउ राज्यसभा सांसद सरोज पाण्डेय के निवास म पहुंचीन जिहां घंटों बइठक चलीस। बताय जात हे कि भिलाई जिलाध्यक्ष अपन इस्तीफा लेके पहुंचे रहिन हे,ये विषय ल पूछे गिस त कोनो कुछु बोले ल बचत हे।
भाजपा के दू पदाधिकारी मन के बहस ह बदलीस मारपीट म
रायपुर। भारतीय जनता पार्टी भिलाई के जिला अध्यक्ष सांवला राम डाहरे अउ जिला उपाध्यक्ष मार्कंडेय तिवारी के बीच म आपसी कहासुनी होय के बाद मारपीट होगे। दरअसल, भिलाई म अस्थाई तौर म तइयार करे गे भाजपा कारयालय 32 बंगला म मुख्यमंत्री रमन सिंह के विकास यात्रा ल लेके बइठक बुलाए गे रिहस हे। बइठक के […]
Related Posts
Nothing found!
It looks like nothing was found here!


text:
.
फिल्म निर्देशक स्व. सत्यजीत राय एक घौं अपन कोन फिलिम के शूटिंग करे खातिर छत्तीसगढ़ आय रिहिसे. पांच-आगर दू कोरी साल पहिली के बात आय. शूटिंग शुरू नइ करे रिहिसे, एकर पहिली एक-दू दरजन गांव भर के दौरा करे रिहिसे. इहां के संस्कृति, कला, बोली, भाखा, खान-पान, रहन-सहन पहिनावा, ओढ़ावा अउ का काम-बूता करथे एला जाने खातिर जब इहां के मनखे मन ला देखिस- कतेक सादा, सरल सुभाव, कोनो-कोनो जुर-मिल के खेत, खलिहान मं काम करत हें, तब कोनो-कोनो लीम चंवरा, नइते गुड़ी अउ दुकान के परछी मं बइठे ढेरा आंटत राहय, कोनो पयरा, पटवा के डोरी बरत राहय.
कोनो खैनी खात खटिया गाथत हे तब चौसर, ताशपत्ती अउ लइका मन गिल्ली डंडा मं मगन राहय. सत्यजीत राय ये बात ला देखके बक्खागे के ओहर कोनो गांव अइसे नइ पइस जिहां तरिया, कुआं, माता देवालय, शिव, हनुमान के मंदिर अउ घर-घर मं तुलसी के चंवरा. संझाकन देखथे- सब घर मं दिन बुडि़स तहां दीया जलत राहय. संग मं ओकर संग रहिथे तउन संगवारी मन करा गोठियावत-बतावत कहिथे- इहां के मनखे मन मनखे हे ते देवता? मैं तो छत्तीसगढ़ के गांव मं आके भगवान के दरसन करथौं. ये छत्तीसगढ़ नोहय, साक्षात सरग हे सरग, अउ इहां मनखे नहीं साक्षात भगवान अउ देवता मन वास करथे. इहां के भूमि अउ मनखे मन ला परनाम करथौं, जरूर मैं इहां अउ आहूं, घेरी बेरी आहूं.
ये बात तो फिल्म निर्देशक स्व. सत्यजीत राय के रिहिसे. एक घौं के ओकर छत्तीसगढ़ प्रवास हिरदय ल पलट दिस. दया-मया उमडग़े ओकर मन मं. काबर अइसे होइस, का कारण हे के जउन मनखे के इहां चरन परथे, मोहा जथे. जरूर कोनो दैवीय शक्ति, मोहनी शक्ति हे छत्तीसगढ़ करा जउन सबो ला अपन बना के रख लेथे. ओ देवी अउ मोहनी शक्ति हे दया, मया, परेम, संतोष, सेवा, सत्कार. छत्तीसगढिय़ा भले गरीब हे, कोनो करोड़पति, अरबपति नई हे, पर ओकर दिल कोनो राजा, महाराजा ले कम नइ हे. खाय ले बइठे रइही ओतके बेर कहूं मंगइया आगे तब पहिली ओला जेवन करा लिही तब पाछू अपन पेट पूजा करही. अइसन अतिथि सत्कार करइया ये छत्तीसगढ़ हे. इही गुन ला परदेसिहा मन टमड़ ले हे. अउ सिधवा जान के कहिथे- छत्तीसगढिय़ा सबले बढिय़ा.
विश्व दिव्यांग दिवस: ऐसी बच्ची जो बोल और सुन नहीं सकती, फिर भी एक पैर से करती है दिल को लुभा देने वाला डांस
Rahul Gandhi पर Narottam Mishra ने बोला हमला, कहा- 'मंदिरनुमा केक काटने वालों ने दिया होगा ज्ञान'
Criminals। Love Triangle का खौफनाक अंत!, आरोपी और Tanu Kurre की दीदी का Secret Chat सामने आया
MP CG SuperFast 100 | MP Chhattisgarh News| Aaj Ki Taaja Khabar | आज की ताजा खबरें | 1 December 2022
Chhattisgarh News : आरक्षण संसोधक विधेयक पर सियासत जारी, CM Bhupesh Baghel ने BJP पर कही ये बड़ी बात
साईं के दरबार में भक्त के निकले प्राण, वीडियो देख आप भी रह जाएंगे हैरान
Top Headlines: गांव से शहर तक हर ख़बर पर पैनी नज़र | देखिए '25 सेकेंड में ख़बर' | News18 MP CG
शादी के रंग में पड़ा भंग: फूड पॉइजनिंग से 30 लोगों की बिगड़ी तबीयत, 20 को कराना पड़ा भर्ती
Top Headlines: गांव से शहर तक हर ख़बर पर पैनी नज़र | देखिए '25 सेकेंड में ख़बर' | News18 MP CG
Dindori News: Dindori जाने के दौरान Jabalpur में रुके CM Shivraj, BJP नेताओं ने किया जोरदार स्वागत
Bhanupratappur By-Election : क्या कहता है भानुप्रतापपुर का Voter ?, कौन मारेगा बाजी? । Chhattisgarh
ये दैवी अउ मोहनी गुन सेती-मेती मं नइ मिले हे इहां के मनखे मन ला. एकर पीछे ओकर पुरखा मन के तियाग अउ तपस्या हे, जेकर फल आज ओमन ला मिलत हे. सब जिनिस हे इहां, कोनो जिनिस अइसे नइहे जेकर कमी अउ अभाव हे. सोना, चांदी, हीरा-मोती, लोहा, परबत, नदिया, पेड़, पशु-पक्षी, झरना, जलपरपात. अलग-अलग कला, संस्कृति, बोली-भाखा, पहिरावा-ओढ़ावा, तिहार-परब, सब देख ले मिल जाथे. हजारों-लाखों पर्यटक ये सब ला देखे ले आथे इहां देश-विदेश ले.
अभी तो मंदिर देवालय मं जोत-जंवारा जलत हे. रतनपुर, दंतेवाड़ा, आरंग, महासमुंद, धमतरी, रायपुर, राजनांदगांव, खल्लारी के शक्तिपीठ मन मं मनोकामना के जोत जलत हे. अभी के ला शारदीय नवरात्रि केहे जाथे. मंदिर मन के पुजारी मन करा ले जउन जानकारी मिले हे तेकर मुताबिक दुबई, अमरीका, कनाडा, आस्ट्रेलिया, कैलीफोर्निया के भक्त मन आस्था, मनोकामना के जोत जलवाय हे. एमा बड़े-बड़े नेता, मंत्री, सेठ, उद्योगपति अउ नौकरशाह मन के घला मनोकामना ज्योति जलत हे. अइसन हे हमर छत्तीसगढ़ के महिमा. संझा-बिहनिया देवी मंदिर मन मं मातारानी मन के सेवा होवत हे, सेउक मन ढोल मंजिरा बजावत सेवा गीत गावत हे, पुजारी मन आरती करत हे.
मां देवी दुरगा के अराधना, सुरता मं ए एक ठन नानकिन सेवा गीत पेश हे-
शारदा मोर शक्ति मां हो
कहवां मं लिये अवतार.
कहवां मं रहिथे मोर
अनमन-जनमन हो,
शारदा मोर शक्ति मां हो..
सिंह सवारी चढ़ी आवे भवानी मा
सिंह सवारी चढ़ी आवे हो मा
जो मय जनतेंव् मोर मइया आय हे,
मोर मइया आये हे, मोर दुरगा आय हे.
सुरहींन गइया के गोबर मंगाई के,
खूंट धरि अंगना लिपातेंव् हो माय,
सुंदर चौक पुरातेंव् भवानी के
सोन के करसा मढातेन्व हो माय.
माता फूल गजरा गूँथव हो
मालिन के फूल देहरी,
हो फूल गजरा.
काहेन फूल के गजरा,
काहेन फूल के द्वार,
काहेन फूल के माथ टिकुलिया,
सोलहों सिनगार,
चम्पा फूल के गजरा,
चमेली फूल के हार,
जसवंत फूल के माथ टिकुलिया,
सोलहों सिनगार,
माताआ फूल गजरा.
(परमानंद वर्मा छत्तीसगढ़ी के जानकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarhi, Navratri


text:
कांकेर। सहर म मॉनसून के सुरु होत ही बाढ़ के खतरा मंडराए लगे हे। असल म कांकेर जम्मो कोती ले नदिया ले घिरे हे। जेकर चलत बारिस होए म कई इलाका म बाढ़ जइसन स्थिति बन जाथे। उहें बाढ़ के स्थिति ले निपटे बर प्रसासन ह तइयारी पूरा कर ले हे। कउनो भी आपदा बर नगर सेना के जवान मन पूरी तरह तइयार हे। तइयारी ल परखे बर नगर सेना के जवान मन दुधावा डेम म अभ्यास करिन अऊ अपन तइयारी परखिन। नगर सेना के 30 जवान मन एकर बर बाढ़ के स्थिति ले निपटे बर तइयार करे गए हे। उहें बाढ़ आपदा ले निपटे बर सबले जरूरी उपकरन, लाइफ जैकेट के संख्या काफी कम हे, जेकर मांग प्रसासन ले करे गिस।
कांकेर म बाढ़ के खतरा ….निपटे बर तइयार हे प्रसासन ह
कांकेर। सहर म मॉनसून के सुरु होत ही बाढ़ के खतरा मंडराए लगे हे। असल म कांकेर जम्मो कोती ले नदिया ले घिरे हे। जेकर चलत बारिस होए म कई इलाका म बाढ़ जइसन स्थिति बन जाथे। उहें बाढ़ के स्थिति ले निपटे बर प्रसासन ह तइयारी पूरा कर ले हे। कउनो भी आपदा बर […]
Related Posts
Nothing found!
It looks like nothing was found here!


text:
0 राज्य सरकार खर्च करही पौने तीन हजार करोड़ ले ज्यादा राशि
0 प्रदेश के 4.52 लाख किसान मन ल मिलही फायदा
0 अनुसूचित जाति-जनजाति वरग एक लाख ले ज्यादा किसान मन ल सिंचाई बर बिजली फोकट म
0 सौर सुजला योजना के तहत 25 हजार किसान मन के खेत म लगाए गए सोलर सिंचाई पम्प
रायपुर । राज्य सरकार के कृषक जीवन ज्योति योजना के तहत छत्तीसगढ़ के किसान मन ल सिंचाई बर रियायती बिजली दे बर नवा वित्तीय बरस 2018-19 म पौने तीन हजार करोड़ रूपिया ले ज्यादा अर्थात 2975 करोड़ रूपए के बजट प्रावधान करे गेहे। प्रदेश के चार लाख 52 हजार किसान मन ल एखर फायदा मिलही।
ऊर्जा विभाग के कमान संभालइया मुख्यमंत्री डॉ. रमन सिंह ह बताइस कि कृषक जीवन ज्योति योजना बर नवा वित्तीय बरस म राज्य सरकार 2975 करोड़ रूपिया खऱच करही। योजना म अब तक बिजली के कनेक्शन प्राप्त कर चुके चार लाख 52 हजार किसान मन म अनुसूचित जाति अउ जनजाति वरग एक लाख 19 हजार किसान मन सिंचाई बर बिजली मुफ्त दे जात हे। एखर बर 631 करोड़ रूपिया के अनुदान राज्य सरकार विद्युत कम्पनी ल देवत हे। योजना म अन्य वरग के किसान मन ल तीन हार्स पावर तक के सिंचाई पम्प बर छह हजार यूनिट अउ तीन हार्स पावर ले पांच हार्स पावर तक पम्प बर सात हजार 500 यूनिट बिजली मुफ्त देए के प्रावधान ये योजना म करे जाही। उंमन ह ये घलो बताइस हे कि राज्य सरकार के चार विशेष प्राधिकरण -सरगुजा, उत्तर क्षेत्र बस्तर अउ दक्षिण क्षेत्र आदिवासी विकास प्राधिकरण, अनुसूचित जाति विकास प्राधिकरण अउ ग्रामीण एवं अन्य पिछड़ा वर्ग क्षेत्र विकास प्राधिकरण के डहर ले किसान मन ल असाध्य सिंचाई पम्प के विद्युतीकरण बर अतिरिक्त अनुदान के व्यवस्था करे गेहे। ये प्राधिकरण मन के कार्य क्षेत्र म जिला मन के 14 हजार 907 किसान मन के असाध्य पम्प ल बिजली देए बर 87 करोड़ रूपिया के अनुदान दे गेहे।
मुख्यमंत्री ह बताइस कि राज्य सरकार ह ज्यादा ले ज्यादा किसान मन ल सिंचाई सुविधा बर सौर ऊर्जा के इस्तेमाल शुरू करे बर जोर देवत हे। एखर म किसान मन ल बिजली फोकट मिलथे। एखर बर बरस 2016 ले सौर सुजला योजना संचालित करे जाथ हे। ये योजना के तहत किसान मन ले नाम मात्र के अंशदान लेके उंखर खेत मन म सोलर सिंचाई पम्प स्थापित करे जात हे। मुख्यमंत्री के कहिन कि सौर सुजला योजना के तीन वित्तीय बरस यानि 31 मार्च 2019 तक 51 हजार किसान मन ल सोलर सिंचाई पम्प दिलाए के लक्ष्य हवय । अब तक 25 हजार किसान मन ह ये योजना के लाभ लेके अपन खेत म सोलर पम्प लगवा लिए हे। जेमा अनुसूचित जाति अउ जनजाति वरग के 15 हजार किसान मन घलो शामिल हवय। डॉ. सिंह ह बताइस कि योजना के तहत तीन लाख 50 हजार रूपिया दाम के तीन हार्सपावर के सिंचाई पम्प अनुसूचित जाति अउ जनजाति वरग के किसान मन ल केवल 7 हजार रूपए म, अन्य पिछड़ा वरग के किसान मन ल 12 हजार रूपिया अउ सामान्य वरग बर किसान मन ल 18 हजार रूपिया म दिए जाही।
डॉ. सिंह ने बताइस कि सौर सुजला योजना म पांच हार्स पावर के सौर ऊर्जा सिंचाई पम्प, जेखर बाजार म दाम चार लाख 50 हजार रूपए हवय, राज्य शासन ह अनुसूचित जाति अउ जनजाति वरग बर किसान मन ल 10 हजार रूपिया म, अन्य पिछड़े वरग के किसान मन ल 15 हजार रूपिया म अउ सामान्य वरग के किसान मन ल 20 हजार रूपिया म दिए जाथे हे। सौर सुजला योजना के संचालन ऊर्जा विभाग के सार्वजनिक उपक्रम छत्तीसगढ़ राज्य अक्षय ऊर्जा विकास अभिकरण (क्रेडा) ह कृषि विभाग के सहयोग ले करत हवय।
0 राज्य सरकार खर्च करही पौने तीन हजार करोड़ ले ज्यादा राशि


text:
मंगलू ल जब कभू ढेरा आंटना होय त बस्ती के बाहिर म एक ठन गस्ती पेंड़ हे तकरे छांव म जा के बइठय अउ हरहिंछा ढेरा आंटय। एक पूरा कांसी के डोरी ल आंंटे म वोला नहीं - नहीं म चार घंटा तो लगी जाय। आने मनखे कहूं वतका डोरी ल आंटतीस त एक घंटा ले जादा नइ लागतीस। फेर मंगलू ढेरा म आंटय कम अउ गस्ती के पेंड़ म अवइया चिरई - चिरगुन मन ला जादा देखय, तेकरे सेती वोला जादा बेरा लागय।
बड़का बांस के घेरा के पुरती झउरे रिहिसे गस्ती पेंड़ ह। देखब म बड़ा नीक लागय। गद हरियर, साल म दू पइत पिकरी फरय तेनो ह दू - दी, तीन -तीन महीना के पुरती ले अवइया - जवइया मन ला अपन सेवाद चिखावय। पिकरी मन पाक के जब चिरई जाम कस भटहूं रंग हो जाय न, त अच्छा - अच्छा मनखे के उपास - धास ह ओकर चीखे के लालच म टूट जाय। एकरे सेती वो पेड़ म रकम - रकम के चिरई चिरगुन मन ला तको पाते। मार चिंव - चिंव के बंसरी बाजत राहय दिन भर। मंगलू के मंझनिया ह एकरे सेती इहें पहाथे। कइसनों गरमी के चरपरावत बेरा होय फे र गस्ती के छांव हा जुड़ बोलय। एकरे सेती आन गांव के अवइया - जवइया अउ रेंगइया मन घलो वोकर तरी एक घड़ी बिलमें के लालच जरूर करयं।
जुड़ छांव देख के वो मेर ले नाहकत परदेसी के मन म घलो गस्ती तरी एक घड़ी सुरताए के लालच जागिस। वो साइकिल ले उतर के गस्ती तरी गिस, उहां मंगलू ल देख के वोकर मुंह मुंहाचाही करे लागिस। गोठे - गोठ म वो जानबा कर डारिस के ए गांव म एको ठन चाय ठेला नइए। ओकर मन मं उहां नानकुन ठेला राख के चाय अउ वोकर संग अउ कुछू नानमुन जिनिस मन के धंधा करे के बिचार जागीस। वो मंगलू तीर गांव के बारे म पूरा जानकारी ले के खातिर पछिस - अच्छा ए बता भइया ... ए गांव के सरपंच कोन आय ?
- झंगलू दास
- ओकर घर कोन मुड़ा हवय ?
- उही दे ... छेंवा मुड़ा के तरिया तीर। मंगलू ह हाथ म इसारा करत कहिस।
परदेसी फेर पूछिस - अभी घर म भेंट हो सकथे का ?
- कोन जनी भई, उहूं काम - बूता वाला मनखे आय। ऐती - तेती, अवई जवई करते रहिथे। मंगलू ल घलो वो मनखे के बारे म जाने बर होइस त पूछिस - अउ तंय कहां ले आवत हस जी ?
- ए दे ... इही सिलतरा ले।
- अरे त अतका दुरिहा नगरगांव के सरपंच ल नइ जानस ग।
- नहीं, मैं सिलतरा के खास रहइया थोरे अंव जी। हमन आने देस ले आए हन ग ... आने देस ले।
- अच्छा - अच्छा, त खाय कमाय बर आय हए हौ इहां।
- हहो ... रात पारी म उहें के फेकटरी म काम चलथे। ऐकरे सेती मंय सोचेंव दिन - मान घलोक कुछू धंधा कर लेतेंव। वोकरे सेती ऐदे अभी साइकिल म घूम - घूम के चना - मुर्रा अउ बिसकुट - डबलरोटी बेचत रहिथौं। फेर रात कन फेक्टरी म जागे मनखे के दिन भर साइकिल म घुमई ह नइ बनय न, तेकरे सेती इहां नानकुन धंधा खोल लेतेंव, एके जगा बइठ के धंधा करे म सरीर ल थोरिक आराम मिल जातीस।
- अच्छा, त वोकरे सेती सरपंच ल पूछत हस। तेमा वोकर जगा कोनो मेर ठेला राखे खातिर हुंकारू भरवा सकस।
परदेसी हीं - हीं - हीं कहिसे हांस दिस, त मंगलू फेर ओला पूछिस - त तंय ह अभी कतका दुरिहा ले घूमथस जी ?
- अभी ... अभी केहे त सिलतरा ले चरौदा - टांड़ा होवत एदे तुंहर गांव, तहां ले बोहरही - सिलयारी डहार ले कुरूद - गोढ़ी होवत वापिस सिलतरा पहुंच जाथौं।
- हूं ले का होगे कहिके मंगलू वोला चोंगी माखुर खातिर पूछिस। फेर परदेसी ह कुछु नइ लागय कहिके सरपंच के घर कोती चल दिस। मंगलू ढेरा आंटे ल छोड़ के वोला एक टक जावत देखे लागिस। वो जब नजर ले ओझल होगे तहां ले खीसा ले बीड़ी माचिस हेर के मंगलू धुंगिया उड़ियावत गस्ती पेड़ म ओध के ऊपर डहार ल देखे लागिस। वोह देखिस के उत्ती मुड़ा ले एक ठन कौंवा ह चोंच म अमरबेल के नार ल चाबे आवत हे। आए के बाद अमरबेल के नार ल गस्ती के एक ठन डारा म लामी - लामा ओरम दिस। मंगलू वोकर बारे म जादा गुनीस घलो नहीं। चोंगी चुहके के बाद ढेरा आंटे के बुता ल पूरा करीस तहां ले अपन घर लहुट आईस।
कुछू न कुछू ओढ़र करके मंगलू रोजे गस्ती तरी जाय, कभू गाय - गरू खोजे के बहाना, कभू गस्ती खाए के बहाना ते कभू ढेरा आंटे के बहाना। अब कभू जाय त कौंवा के ओरमाय अमरबेल ल अवस करके देखय। वोला बड़ा अचरज लागय, बिन जर के नार ह अतेक तालाबेली वाला गरमी म घलो कहसे सूखावत नइए। कभू - कभू वो गुनय के गस्ती के जुड़ छांव के सेती वोमा घाम के असर नइ होवत होही तेकर सेती न सूखावत हे, न अइलावत हे। वो ला सबले जादा अचरज तो त लागिस जब पंदरही के बीतत ले अमरबेल ल बाढ़त पाइस। वो अपन आंखी म रमंज - रमंज के देखय अउ गुनय - कौंवा लान के ओरमाए रिहिसे तेन दिन तो सवा हाथ असन दूनो मुड़ा ओरमे रिहिसे, फेर आज डेढ़ अउ दू हाथ होए असन कइसे लागत हे ?
मंगलू बिना जड़ वाले अमरबेल के बाढ़े के गोठ ल गुनतेच रिहिसे, तहसनेच म भंइसा गाड़ा म जोराके एक ठन लकड़ी के ठेला घलो वो मेर आगे। वोकर संगे - संग परदेसी घलो साइकिल म आ के वो मेर ठाढ़ होगे। तहां ले देखते - देखते ठउका गस्ती के आगू म परदेसी के चाय ठेला चालू होगे।
अब मंगलू के गस्ती तरी अवई ह थोरिक कमती होगे रिहिसे, काबर ते परदेसी के ठेला के सेती वो मेरे लोगन के भीड़ - भाड़ बाढ़गे राहय। गस्ती पेंड़ म चिरई - चिरगुन मन के अवई घलो ह थोक कमतियागे राहय, फेर अमरबेल के फुन्नई ह अतलंग बाढ़गे राहय, वइसने परदेसी के ठेला के बढ़वार ह घलो लागय। जइसे गस्ती पेड़ के रस ल पी - पी के बिना जड़ वाले अमरबेल ह चारों मुड़ा छछलत राहत, तइसने लोक - लाज डर - भय अउ चिंता ने निसफिक्कर परदेसी के ठेला घलो बस्ती वाला मन के रसा ल नीचो - नीचो के छछलंग बाढ़य राहय।
ऐतराब के जम्मों बस्ती म वोकरे चरचा होवय। लोगन काहयं के वो हर तो केहे भर के चाय ठेला, असल म तो वोह जम्मों किसिम के निसा अउ जुआ - सटï्टा खेलाए - खवाए के ठीहा आय। ऐकरे सेती उहां जम्मों लंदर फंदर किसम के मनखे मन के भीड़ लगे रहिथे। परदेसी ल गांव के मान - मर्यादा अउ लाज - सरम ले का लेना - देना ? वो इहां के मूल निवासी होतिस, चारों मुड़ा के गांव - बस्ती म वोकर लाग - मानी मन रिहितीन, तब वोला कुछु के बात - बानी हा लागतीस ? वो तो गस्ती पेड़ म बिना जड़ के छछलत अमरबेल कस रिहिसे, जेन सिरिफ दूसर के रस ल पीथे अउ पीये के बाद वोकरे छाती म छछल जाथे।
देखते - देखत परदेसी के धंधा अतका बाढ़गे के वोला एक मनखे के भरोसा सम्हालना मुसकुल होगे। तब वो अपन देस ले नता - रिस्ता अउ लरा - जरा मन ला घलोक बलाए लागिस। चारे पांच साल के बीतत ले आसपास के गांव म परदेसी के नहीं नहीं म सौ - दू सौ अकन परिवार आ के बस गे। अब वो मन ल कोनों गांव म दुकानदारी खोले बर पंच - सरपंच मन ला घलोक पूछे के जरूरत नइ परत रिहिसे। मुड़ भर - भर के लउठी धर के दल के दल जावयं अउ जेन मेर पावयं तेन मेर भुइयां ल अपन बना लेवयं।
अब वोमन सिरिफ दुकानदारी भर नइ करयं। गांव के सियानी अउ महाजनी घलो करयं। बड़का आदमी होय के अहंकार ले भरे मनखे मन के अत्याचार ले त्रस्त जनता मन वोकर मन के मीठ - मीठ बात म झट फंस जायं। तहां ले वोकर मन करा थोक - बहुत करजा बाढ़ी ले के बलदा म अपन जम्मों खेती - खार ल उंकरे नांव म चढ़ा देवयं। अब तो बस्ती के जतका बड़े - बड़े घर दुवार, बारी - बखरी अउ धनहा डोली हे सब वोकरे मन के पोगरइती होगे हे।
मंगलू महीना - दू महीना म एकाद पइत गस्ती पेंड़ करा अभी घलो जावय। एक नजर गस्ती ल देखय अउ एक नजर परदेसी के दुकान ल देखय। दूनो के दूनो चिनहाय अस नइ लागय। गस्ती के पेड़ ह अब अमरबेल के पेड़ बरोबर दिखय न तो वो कर मारे कोनो मेर गस्ती के पान - पतइया दिखय, न पहिली जइसन गुरतुर फर फरय। पेड़ घलो ह कतकों जगा ले सूखा - सूखा के चिल्फा छांड़े अस लागय। ठउका परदेसी के दुकान अउ ए बस्ती के मुल निवासी मन के रूप रंग अउ घर दुवार मन घलो दिखयं। परदेसी के परिवार चारों मुड़ा मार पिंयर - पिंयर दिखय अउ मूल निवासी मन गस्ती के पेंड़ बरोबर जगा - जगा ले चिल्फा छांड़े अस सूखागे राहयं।
मंगलू के खाली बेरा ह अब नंदिया खंड़ के डूमर तरी बीतथे। कभू - कभू जुन्ना सरपंच झंगलू दास घलो उहां पहुंच जाथे। कतको बेर सरकारी स्कूल के बड़े गुरूजी घलो अभर जाथे। तीनों झन जब सकलावयं त पांच साल पहिली के गांव अउ आज के गांव ऊपर जाया गोठियावयं। गुरूजी उनला हमेसा काहयं - बाहिर के मनखे ल इहां खातिर मोह कइसे लागही सरपंच, वो तो इहां पइसा रपोटे बर आए हे, वोकर बर वोला कुछु करना परही वो सबला करही।
- तभो ले गुरूजी, मान - मर्यादा अउ मानवता घलो तो कुछु चीज आय ... अपन संस्कृति अउ संस्कार घलो तो कुछु चीज होथे। अरे भई, ये देस म अंगरेज मन घलो राज करे हे फेर उहू मन इहां के इतिहास, गौरव, बोली - भाषा अउ संस्कृति संग कभू छेड़छाड़ नइ करीन, फेर एक मन वोकरो ले नहाक गे हें। मंय का सोंच के दुकान खोले खातिर ए परदेसी ल जगा दे रेह हौं अउ ये सब का होगे ?
- कुछू नई सरपंच,अब कइसनों करके फेर ए गांव अउ देस - राज के सासन - सत्ता ल, धरम - करम के जम्मों ठउर ल हम मूल निवासी मन ला अपन हाथ म ले बर लागही, तभे इहां के मरजाद बांच पाही, नइते हमर पुरखा मन काय रिहिन हें, कइसे करत रिहिन हें, तेकरो पहिचान ह मिटा जाही।
- ये सब तो ठीक हे, फेर कइसे करे जाय तेला तुहीं मन बतातेव गुरूजी।
- बस जतका झन समझदार अउ स्वाभिमानी किसम के मनखे हें तेमन ल जोरव, अउ जे मन उनला पंदोली दे खातिर टंगिया के बेंठ बने हें तेमन ल लेसौ - भूंजौ, तहां ले सब ठीक हो जाही। अउ हां, सबले बड़े बात तो ये हे के तहूं मन अपन आदत बेवहार, बोली - बचन, अउ रहन - सहन ल सुधारौ। तुंहर तीर - तखार के मनखे तुंहला छोड़ के वोकर मन के संग म खांध म खांध जोरे काबर रेंगथे तेला गुनौ - बूझौ। काबर ते इही सबके नांव म तो वो मन हमन ल आपस म लड़वावत रहिथें।
- ठीक हे गुरूजी, हम अपने घर - परिवार अउ समाज म काबर लड़मर के सिरा जाथन तेला तो सोचेच बर लागही। फेर मंय सोचथौं ये टंगिया के बेंठ मन ला सबले पहिली सिरवाए जाय।
- हां, ये तो सबले जादा जरूरी हे ....।
मंगलू ह गुरूजी अउ सरपंच के गोठ ल कलेचुप सुनत रहिसे, वो टंगिया के बेंठ ल लेसे - भूंजे के बात सुनके पूछ परिस - गुरूजी ये टंगिया के बेंठ के अरथ ल तो मंय समझेच नइ पाए हौं।
गुरूजी कहिस - मंगलू, तंय तो किसान मनखे अस। टंगिया - बंसुला के रोजे उपयोग करथस, फेर बता बिना बेंठ के ये टंगिया - बसुला ह कुछु काम आथे का ?
मंगलू मुड़ ल खजवावत कहिस = नइ तो आवय गुरूजी, कले चुप एके तीर परे रहिथे।
- हां, बस वइसनेच हमर मन के बीच म जतका झन टंगिया के बेंठ बइठे हें, जेकर मन के भरोसा परदेसी हमन ल चारों मुड़ा ले काटत - बोंगत हे, उही मन ला पहिली सिरवाए ल लागही।
मंगलू फेर पूछिस - फेर ये मन ला जानबो कइसे गुरूजी ?
गुरूजी वोला समझाइस - ये तो एकदम सरल हे मंगलू। जेन कोनो मनखे वो मन ल धरम के नांव म, भाखा अउ संस्कृति के नांव म, जाति - समाज या फेर चिटुक सुवारथ म बूढ़के पंदोली देवत रहिथें, उही सबो झन ल पहिली लेसे अउ सिरवाए बर लागही। चाहे वो कतकों हितु - परितु मनखे होवय तभो ओला ढलगाएच बर परही।
- अच्छा - अच्छा ... जइसे गस्ती पेंड़ के अमरबेल ल सिरवाना हे। त वोकर जतका डारा - पाना मन वोला अपन रस पीया - पीया के पोसत हें, ते मन ला पहिली काट दिए जाय तहां ले अमरबेल खुदे सिरा जाही ... कइसे गुरूजी ?
- वाह भई मंगलू ... अब्बड़ सुघ्घर बात बोले हस। गस्ती के पेंड़ ल बचाना हे, अउ वो मा नवा डारा - पाना जमवाना हे। त अमरबेल म बिपतियाये जम्मो डारा - पाना ल तो काटेच ल परही। बस इही किसम के परदेसी के जाल ले ये भुइयां अउ इहां के अस्मिता ल बचाए के उपाय घलो हे। बस तुमन दुनों अपन - अपन बुता म भीड़ जावौ। सरपंच जम्मों स्वाभिमानी मन के फौज बनावय अउ तहां ले जन जागरन के बुता करय, अउ तंय ह गस्ती के पेंड़ म नवा डारा - पाना उल्होए के उदिम म भीड़ जा, अउ हां ... जब कभू सौ - पचास नेवरिहा टुरा मन के तुंहला जरूरत परही त वोकर व्यवस्था ल मंय करहूं, ऐ बात के भरोसा देवत हौं। अपन स्कूल के जम्मों पढ़इया लइका मन ला तुंहर संग खांध म खांध मिला के रेंगे खातिर भेज दे करहूं जी, तुमन देखिहौ तो भला।
गुरूजी के बात ल सुनके मंगलू के मन म फेर गस्ती के छांव तरी बइठ के ढेरा आंटे के भरोसा जागिस। वोकर मन - अंतस म रकम - रकम के चिरई - चिरगुन मन के चींव - चींव के भाखा सुनाए लागिस। वो अपन घर म आये के बाद कोठी कुरिया के संगसा म माढ़े टंगिया ल हेर के मार टेंवना पखरा म टें - टें के अमरबेल ल पोसत डारा - पाना मन ला काटे के उदिम करे लागिस।
41 - 199, रिक्शा स्टैण्ड के सामने गली,
संजय नगर, टिकरापारा, रायपुर 6 छग. 8


text:
किताब मन के अपन चलती-फिरती दुकान मं, किताब देखत एक झिन ग्राहेक ला संविधान के किताब ला देखावत रामप्यारी कवाची कहिथे,“ वो कऊन चीज औ जे ह जेन हा ये बात ला सम्भव बनाथे के हम अपन अधिकार अऊ अजादी के संग जी सकन? भारत का संविधान." छत्तीसगढ़ के धमतरी ज़िला के गांव 'घोटगांव' के हाट मं, ओकर दुकान मं रखाय किताब मन मं सबले रोंठ किताब संविधान के रहिस, हप्ता मं लगैय्या ये बजार हा धमतरी जिला के नगरी ब्लॉक के रामप्यारी के गांव जोराडबरी रैयत से लगालगी 4 कोस दुरिहा लगथे.
रामप्यारी हा पढ़-लिख नई सकय, फेर वो दिन अपन दुकान मं किताब देखे ला आय सब्बो ग्राहेक मन ला संविधान के महत्तम ला समझावत रहिस. ओकरे कस ओकर ग्राहेक मन वो इलाका के आदिवासी समाज के आंय, अऊ रामप्यारी के मन हा ओमन ला सिरिफ संविधान के बारे मं बताय के रहिस.
रामप्यारी कहिथे, ये हा "एक अइसे पवित्र ग्रंथ” आय जेन ला हर कोनो ला अपन घर मं रखन चाही, अऊ अपन अधिकार अऊ कर्तव्य के बारे मं जानना चाही. “का तुमन जानथो के हम आदिवासी अऊ दलित मन ला आरक्षण (उच्च शिक्षा अऊ सरकारी नौकरी मं), भारत के संविधान अऊ एकर प्रावधान मन अऊ पांचवीं व छठीं अनुसूची (आदिवासी समाज के सुरक्षा करैय्या) ले हासिल होय हे? ये बात रामप्यारी ह घोटगांव के ऊ लोगन मन ले कहत हवय जेन मन हाट मं खासकर के किराना समान, साग-भाजी अऊ घर के दीगर जरूरत के समान बिसोय ला आय हवंय.
रामप्यारी कवाची ले देख के लागथे के ओकर उमर 50 बछर के आसपास के होय होही. वो हा छत्तीसगढ़ के सबले बड़े आदिवासी समाज 'गोंड' ले आय - छत्तीसगढ़ के आबादी के एक तिहाई हिस्सा आदिवासी मन के आय. वो हा जेन किताब मन ला बचत रहिस वो मं जियादा करके हिंदी मं हवय.ये मन मं कुछु किताब मन के मन आय - तीसरी आज़ादी की सिंहगर्जना; बिरसा मुंडा: सचित्र जीवनी; भ्रष्टाचार; हिन्दू, आदिवासी नहीं हैं. फेर वो हा गोंडी अऊ अंगरेजी भाषा मं घलो कुछु किताब राखथे. जब कोनो ग्राहेक कोनो किताब ला धरथे त रामप्यारी ह वोला ऊ किताब के बारे मं बताय ला लगथे, जेन ह सुने मं कोनो किताब के छोटकन समीक्षा कस लागथे.
रामप्यारी बताथे, “मंय कभू स्कूल नई गेंय.मंय पढ़ लिख नई सकवं. “वो हा पढ़े बर गाँव के पूर्व सरपंच सोबसिंह मंडावी के मदद लेथे,जेकरउमर हा 70 बछर के आसपास हबर गे हे. रामप्यारी के मुताबिक, मंय ओला किताब पढ़े के बिनती करथों. वो हा मोला बताथे के किताब मं का लिखे हे, अऊ उही बात ला मंय अपन ग्राहेक मन ला समझाथों. मंय त किताब मं लिखे दाम ला घलो पढ़े नई सकों, फेर कोनो एक पइत बता देथे त वो हा मोला सुरता रथे.”
लगालगी 15 बछर पहिली वो हा किताब बेचे ला सुरु करे रहिस.एकर पहिली वो ह दूसर के खेत मं बनी-भूति करत रहिस. फेर वो हा हाट मन मं बीजा अऊ दवई बेचे ला सुरु करिस. वो ह अब ले घलो जोराडबरी रैयत के 3-5 कोस मं लगैय्या हप्ता बजार मं भेंडी,पताल, खीरा अऊ बीन्स जइसने सब्जी मन के बीजा बेचथे. ये बीजा ह ओकर दुकान मं रखाय किताब, कैलेंडर अऊ घड़ी मन के दूसर तरफ रखाय रथे.
रामप्यारी ला कोनो हा एक नजर मं सिरिफ किताब अऊ बीजा बेचेय्या समझे के गलती कर सकत हवय. फेर वो हा अतके मं बंधाय के नई ये. रामप्यारी के मुताबिक़, वो हा एक ठन समाजिक कार्यकर्ता आय. वो हा आदिवासी मन ला वो मन के मुद्दा अऊ अधिकार बताय बर किताब बेचे ला सुरु करिस. जब वो हा मड़ई-मेला मन मं बीजा बेचे ला जावत रहिस त उहाँ आदिवासी मन के समस्या ला ले के होय गोठ-बात ला भीतर तक ले सोचे ला लगिस अऊ अपन लोगन मन के खातिर कुछु करे के इच्छा होईस.
रामप्यारी संदेशा देवत मजेदार पोस्टर घलो बेचथे, वो हा कहिथे, “मंय अपन आदिवासी संगवारी मन मं जागरूकता बगरावत हों.” ओकर करा एक ठन पोस्टर हवय जेन मं एक के चरित्तर रावन ला लेके हवय. गोंड आदिवासी मन रावन ला अपन पुरखा के मानथें.वो ह बताथे, “हमर लोगन मन शिक्षा अऊ अपन अधिकार ला नई पावत हें, काबर के उन मन जागरूक नई यें.संविधान ले मिले ताकत के बाद घलो हम अपन अधिकार के उपयोग नई करत हन. हमर लोगन मन के सिधवा होय के फाईदा उठा के सोसन करे जाथे.“ मड़ई-मेला मन मं किताब अऊ पोस्टर ला छोड़ कतको दीगर समान घलो बेचथे-आदिवासी तीज-तिहार अऊ मनाय जाय के जानकारी वाला कैलेंडर, उलट दिसा मं घुमैय्या आदिवासी घड़ी अऊ आदिवासी चिन्हारी वाला कड़ा अऊ माला.
रामप्यारी छत्तीसगढ़ के बस्तर अऊ दक्खिन के इलाका के संगे संग, छत्तीसगढ़ के जम्मो आदिवासी इलाका मन मं घूमत रहिथे.वो हा उड़ीसा, महाराष्ट्र, व तेलंगाना जइसे आसपास के रइज मं होय मेला-मड़ई मं घलो जाथे. एक पईत मं वो हा अपन संग 400-500 किताब अऊ दीगर समान बेचे बर ले जाथे. बीते 10 बछर मं ये लिखने वाला संग छत्तीसगढ़ अऊ उड़ीसा मं कतको जगा मेला-मड़ई मन मं भेंटघाट होईस हे.
लम्बा बखत तक ले अपन फटफटी मं किताब लेके आय-जविय्या ये किताब वाला हा बताथे, “सुरु मं मंय किताब मं ला बिसो के बाँट देवत रहंय. मंय 10,000 ले 12,000 किताब मुफ्त मं बाँट दे होंहू.” रामप्यारी ये किताब मन ला महाराष्ट्र के नागपुर, मध्यप्रदेश के जबलपुर, अऊ छत्तीसगढ़ के रइपुर ले मंगवाथे, वो हा बताथे के न तो ओकर कोनो बंधैय्या कमई हवय अऊ न तो वो हा एकर हिसाब राखय.
ओकर करा 10 रुपिया ले लेके 350 रुपिया तक के किताब हवय. वो हा कहिथे, “ये किताब मन हमर समाज के बारे मं हे, एकर सेती ये ला लोगन मन करा पहुंचाना जरुरी आय. लोगन मन बरये किताब पढना जरुरी आय. तुमन जइसन लोगन मन जब सवाल करथो, ता हम्मन संकोच मं पर जाथन अऊ बात करे नई सकन. मोला समझ मं आगे हवय के अइसने काबर होथे, काबर के हमर पुरखा मन के हक़ मार के रखे गिस, एकर सेती वो मन बोल नई सकत रहिन,न तो आवाज उठा सकत रहिन.”
अपन अवई-जवई ला सुभीता बनाय बर रामप्यारी हा कुछु बछर पहिले एक ठन जुन्ना गाड़ी बिसो लिस. एकर बर अपन परिचित ले ब्याज मं उधार लिस, फेर कोविड-19 के सेती मार्च 2020 में लगे लॉकडाउन ले ओकर बर कर्जा के क़िस्त भरे ला मुस्किल हो गे रहिस.वो हा बताथे के अब ले घलो क़िस्त भरे मं मुस्किल होवत हे.
समान रखे बर ओकर करा कोनो गोदाम नई ये. रामप्यारी अपन गाँव जोराडबरी रैयत मं खपरा वाले तीन खोली के घर मं ये सामान ला रखथे, जिहाँ अपन घरवाली प्रेमा बाई के संग रहिथे. ये दूनो नई जानत हवंय के ओ मन के उमर कतक हे. ओमन करा जनम प्रमाण-पत्र धन अइसने कोनो कागजात नई ये. जब मऊका मिलथे प्रेमा घलो रामप्यारी के संग मदद करे बर चले जाथे. फेर जियादा करके वो हा घर के बूता मं लगे रहिथे अऊ घर के पाछू के जमीन के छोटअकन टुकड़ा मं खेती करथे.
रामप्यारी कहिथे, “मंय ये बूता ला एकर बर करथों काबर के एकर ले मोर मन माढ जाथे.हम आदिवासी लोगन मन मड़ई अऊ मेला मन मं जुरथन अऊ तिहार मनाथन. मंय कोनो करा कमाय सकत हों फेर अइसन जगा मं कमाय के संगे संग, मंय वोला घलो हासिल कर पाथों जेकर बर जियत हों.
आसपास के लोगन मन पहिले रामप्यारी ला कोचिया के रूप मं जानत रहिन. वो हा कहिथे, “फेर अब मोला सेठ कहे ला धरिन. अऊ अब वो मं मोला 'साहित्यकार' के रूप में देखत हवंय. मोला ये ला करत बहुतेच बने लागथे!"
अनुवाद: निर्मल कुमार साहू


text:
रायपुर। जांजगीर चांपा जिला म ग्रामीण मन ह एकता के मिसाल पेश करिन हे। जब जनप्रतिनिध मन अउ अधिकारी मन ह ग्रामीण मन के फरियाद नइ सुनिस, तो ग्रामीण मन ह एक संघरा होके अपन दमखम म गांव के तालाब म लाख रुपिया खरच कर निर्मल घाट के निर्माण कराए हे।
दरअसल, जिला के अकलतरा विकासखंड के ग्राम पकरिया के आश्रित ग्राम नवापारा के ग्रामीण पीछु 10 बरिस ले जिला के जुम्मेदार जनप्रतिनिधि मन अउ अधिकारी मन ले अपन गांव के पुरेनहा तालाब म निर्मल घाट बनाए बर गुहार लगात रहिन हे। लेकिन कोनो सुनवाई नइ होइस। ये दौरान 10 साल ले लगातार आवेदन देय के बाउजूद जब शासन-प्रशासन के जुम्मेदार ह ध्यान नइ दिस , तो ग्रामीण मन एक संघरा होके गांव म एक बइठक बुलाइस। जेखर बाद बइठक म तालाब बर लाखों रुपिया खरत कर निर्मल घाट के निर्माण के सहमति बनिस। एखर बाद ग्रामीण मन ह ये कारय ल अब करत हवय।
ग्रामीण मन के कहिना हे कि पीछू 10 बरिस लेउमन ह अपन गांव के तालाब म निर्मल घाट बनाए के मांग करत रहे हन। लेकिन न तो सरपंच ह सुनिस अउ न ही विधायक । कोनो जनपद सदस्य कभु येखर बर ध्यान दिस। थक हारके ग्रामीण अपन मांग लेके कलेक्टर के पास पहुंचिस, लेकिन उहां घलो उमन ल खाली हाथ लउटना पड़िस। जेखर बाद ग्रामीण मन ह गांव म ही बइठक बुलवा के ये निर्णय लिस कि गांव के सबो झन अपन हैसियत के अनुसार चंदा इकट्ठा करही अउ जे चन्दा नइ देय पाय, उंखर घर ले कम से कम एक मनखे श्रमदान करही। ये तरह ले सबो ते सहमति ले निर्णय लेके ग्रामीण मन ह अपन गांव के तालाब म निर्मल घाट के निर्माण कराए हे।
आप मन ल बता दन कि ग्रामीण मन ह गांव के तालाब म निर्मल घाट के निर्माण करने के बाद ये संकल्प लेय हे कि उंखर गाव म कुछु भी जरूरत होही, तो उओखर बर शासन या प्रशासन के आगू गुहार नइ लगावन। ग्रामीण मन के कहिना हे कि उमन ह गांव म ही एक बइठक बुलवा के चंदा जमा कर गांव के जरूरत के हिसाब ले बाकी के निर्माण कारय कराबो। ग्रामीण मन ह निर्मल घाट म अब तक करीब 1 लाख 20 हजार रुपिया खरच कर चुके हे। उहे ग्रामीण मन ह बाकी बचे काम मन बर जल्द बइठक बुलवा के निर्मल घाट के कार्य पूरा करे के बात कहिन हे। बहरहाल, निश्चित तौर म ग्रामीण मन ह जे तरह ले एकता के एक मिसाल पेश करे हे । वोह सच म तारीफ-ए-काबिल हे।
रायपुर। जांजगीर चांपा जिला म ग्रामीण मन ह एकता के मिसाल पेश करिन हे। जब जनप्रतिनिध मन अउ अधिकारी मन ह ग्रामीण मन के फरियाद नइ सुनिस, तो ग्रामीण मन ह एक संघरा होके अपन दमखम म गांव के तालाब म लाख रुपिया खरच कर निर्मल घाट के निर्माण कराए हे।


text:
छत्तीसगढ़िया लोगन मन अक्सर ये बात कहिथें। ”मया-दया ला धरे रहिबे संगवारी” …. ये “दया-मया” का ए? अउ “धरे रहिबे” के का मतलब होथे? एकर चर्चा हमन बाद म करबो, पहिली ये बतावन कि मनखे संग परेवा के यारी होगे हे, अइसे यारी कि परेवा हा ओकर संग नई छोड़य, जिहां जाथे ओकर खांद म […]
घोर अंधियारी रात, घनघोर बरसा होवत राहय, नदिया उर्रा-पुर्रा अउ लइका ल धर के पार होना राहय
(जय-जोहार)। भादो के महीना, अंधियारी पाख, आठे के तिथि, घुप अंधियारी रात राहय, बादर गरजत राहय, बिजली चमकत राहय अउ घनघोर बरसा होवत राहय। रोहणी नक्षत्र म मथुरा के कारागार म वसुदेव के पत्नी देवकी के गरभ ले भगवान किसन-कन्हैया हा जनम लिन। अधर्म, अन्याय, अत्याचार के नास करे बर, धर्म अउ न्याय के स्थापना […]
ओ कोन छत्तीसगढ़िया आय जेकर अमर गीत मन ला मिलिस मोहम्मद रफी के आवाज, पढ़व ये खास आलेख… ‘का-का नई रिहिन हरि ठाकुर?’
का-का नई रिहिन हरि ठाकुर?… मनखे एक, फेर करम अनेक। स्वर्गीय हरि ठाकुर बर ये बात बिल्कुल सटीक बइठथे। सोचत हंव -ओकर जयंती म हमन ओमन ला कोन रूप म सुरता करन। का-का नई रिहिन ओमन? एक आदमी हा अपन जिनगी म कतको किसम ले जूझत-परत के-के रूप म देस अउ समाज के सेवा कर […]
परेम मंडल हा पंडवानी गायक नोहय फेर जिहां चार पांच झन मनखे मन ला एक संग सकलाय देखथे त ये गीत ला टिपलिस उड़ाय बर ढील देथे – ”पांचो पंडो मिले आपस म जुआ के खेल रचाये रामा।“ बुधारू, लखन, सीताराम, चुरामन अऊ रामबगस ल पहिर ओढ़ के सइकिल म जात देखिस तहां फेर सुरू […]
विजय मिश्रा ‘अमित’ बारहों महीना बड़े बिहनिया किंजरे फिरे के मोर आदत हावय। एखर ले तन ल ताजा हवा अउ मन ल किसिम किसिम के बने बने बिचार तको मिलथे। काली के बात आय मेहर रोज कस बिहिनिया चार बजे किंजरे बर निकले रेहंव। उही बेरा म कखरो सिसक सिसक के रोये के आवाज सुने […]
सुशील भोले. छत्तीसगढ के मैदानी भाग म प्रचलित संस्कृति म वइसे तो किसम-किसम के रोटी-पिठा बनाए जाथे, फेर ठेठरी अउ खुरमी के अपन अलगेच महत्व हे। इहां के जम्मो तीज-तिहार म इंकर कोनो न कोनो रूप म उपयोग होबेच करथे। एकर असल कारन का आय? सिरिफ खाए-पीए के सुवाद के अउ कुछू बात? असल म […]
दुर्ग. मुंबई म रहवईया अऊ दुरुग म बढ़े कवयित्री रजनी साहू के काव्य संकलन “सहस्त्र धारा” के विमोचन करे गिस। समारोह अखिल भारतीय अग्निशिखा मुम्बई के तत्वावधान म दुर्ग स्थित इंडियन मेडिकल एसोसिएशन के सभागृह म होईस। ए दौरान जम्मो मन ह ए काव्य संग्रह ल बहुत पसंद करिस। समारोह के अध्यक्षता प्रसिद्ध लघु कथाकार […]
हमन लइका रेहेन त हमर गाँव नगरगांव ले बोहाने वाला कोल्हान नरवा म गरमी के दिन म झिरिया कोड़ऩ अउ वोमा कूद-कूद के नहावन। सुशील भोले संजय नगर, रायपुर वो लइका पन के उमंग रिहिस हे। फेर आज इही झिरियाह गरमी के दिन म लोगन के जीए के सहारा बनत हे। छत्तीसगढ़ के कई क्षेत्र […]
खोमेन्द्र देशमुख. छत्तीसगढ़ के ए पुराना कहावत हे कि घुरुआ के दिन घलो बहुरथे…। याने कि अईसन चीज जेखर कोनों महत्व ल नई समझिस तेखर थोड़किन दिन बाद अब्बड़ महत्व ह बाढ़ जाथे। इही हाल अब छत्तीसगढ़ म अब खुदेच घुरुआ के होए बर हे। घुरुआ भर नहीं बल्कि ओखर संग नरवा, गरुआ अऊ बारी के […]
सुशील भोले आजकाल ‘अस्मिता” शब्द के चलन ह भारी बाढग़े हवय। हर कहूँ मेर एकर उच्चारन होवत रहिथे, तभो ले कतकों मनखे अभी घलोक एकर अरथ ल समझ नइ पाए हे, एकरे सेती उन अस्मिता के अन्ते-तन्ते अरथ निकालत रहिथें, लोगन ल बतावत रहिथें, व्याख्या करत रहिथें। अस्मिता असल म संस्कृत भाषा के शब्द आय, […]


text:
कोनो षड्यंत्र पूर्वक ये परेवा मारे हें का?
खबरीलाल अपन मित्र मंडली म किहिस के कोरोना ल बिदा करे बर देशी टीका के आविष्कार होगे हे. एहा हमर बहुत बड़े उपलब्धि आय. देश भर म टीकाकरन बर सरकारी तियारी चलत हे. इही बीच बर्ड-फ़्लू के खबर हे. सरकार के नजर पंछी मन उप्पर हे. देश के दस राज्य म बर्ड-फ़्लू आगे हे. दुनिया के अलग-अलग भाग म रहवइया करोड़ों प्रवासी पंछी तीन रद्दा ले भारत ले गुजरथे. ये प्रवासी पंछी मन से मेलजोल होय ले बर्ड-फ़्लू के वायरस फैइलथे.
ये भी पढ़ें : छत्तीसगढ़ी विशेष - भाई असन हितवा नहीं अउ भाई असन बईरी नहीं- अइसन काबर
बर्ड-फ़्लू एलर्ट
लालबुझक्कड़ किहिस-गुजरात म बर्ड-फ़्लू(एवियन इन्फ्लून्जा)ले कइ गाय मरगें. एहा बहुत गंभीर घटना आय. सूरत म बर्ड-फ़्लू पहुंच सकत हे. हिमाचल प्रदेश ,गुजरात, केरल के जंगल अउ संरक्षित इलाका म बर्ड-फ़्लू पहुंचेगे हे. इहों बर्ड-फ़्लू होय के खतरा हे. कई प्रवासी बतख संक्रमन फैइले के सेती मरगें. छत्तीसगढ़ के रायपुर के पगारिया काम्प्लेक्स के तिर एक दर्जन परेवा(कबूतर) मरे मिले हे. राजनांदगांव शहर सहित छुरिया क्षेत्र म आधा दर्जन कऊआ मरे पाय गेहे. इहाँ बर्ड फ़्लू के पुष्टि नइ होय हे. पड़ोसी महाराष्ट्र म बर्ड-फ़्लू के दस्तक होगे हे. खतरा के घंटी फेर बाजत हे.
मुरगी, मुरगा ,कऊँआ, बतख,परेवा ले डर
खबरीलाल किहिस-अब त कोरोना टीका कोरोना ले बाचे के हिम्मत देवत हे, त मुर्गी-मुर्गा डरूवावत हे. मुर्गी–मुर्गा मनखे ल देख के समें-बेसमे कुक्रू..कूँ करत हें. उनकर पालक गिनती करत हे. कहूं कमती त नइ होय हे? कोनो मर-मुरा त नइगे हे? कऊँआ वो जमाना ल कोसत हे जब कन्हैया के हाथ ले माखन रोटी ल झटक के ओहा खावत रिहिस. अब का कंगाली दौर आगे के जब जूठन घलो नंदागे. कुछु-कुछू खाय बर मिल जात रिहिस त खातू के जहर म मरना तय होगे. मनखे के आबादी खूब बाढ़त हे अउ कऊँआ के संख्या घटत हे. कतको चिरई-चूरगुन मन सुवारथी मनखे के सेती घटत हें. कऊँआ के भाव हे आधुनिक सभ्य मनखे हमर तकलीफ ल समझबे नइ करे. जादा कांव-कांव करो त उठा के पथरा मार भगा देथें.
कऊँआ म पितर दरसन
लालबुझक्कड़ किहिस-कऊँआ के पीरा कऊँआ जाने. पितर के समे कऊँआ, कुकुर मन बर पहिली ले पितर खवाय बर पतरी-दोना म सामान अलग से निकालथे, उन आंय अउ खा लें. कऊँआ के सम्मानपूर्वक रद्दा देखे जथे. पितर कऊँआ रूप धर के आथे अइसे जनधारणा हे. पितर के सोंहारी बरा, खीर आदि सब पितर के दिन, पितर बिदा के दिन बिशेष रूप से कऊँआ/कुकुर बर निकाले के रिवाज हे. दूसर बात यहू हे के कऊँआ ल प्रकृति के दरोगा माने जथे. जूठा-काठा, कीरा-मकोरा, सब खा-पी के जगा ल साफ़ करथे. कऊँआ कनवा होथे. गोस्वामी तुलसीदास रामचरितमानस म लिखे हे ‘काने, खोरे, कूबरे, कुटिल, कुचाली जानी’. कऊँआ बड़ हुशियार अउ चलाक होथे. केहे गेहे के ‘आदमी म नउआ अउ पंछी म कऊँआ बड़ हुशियार होथें’. कऊँआ रंग म निच्चट करिया होथे, आवाज कर्कश. तभो ले कऊँआ के भाग उंच हे काबर के कन्हैया के हाथ ले माखन रोटी झटक के खाय के हिम्मत ओखरे तिर हे. अब कइसे समे आगे के मनखे पशु-पंछी ल देख के डर्रावत हे. वायरस जिनगी के रस ल निकाल दिही तइसे लागथे.
कऊँआ मरे के खबर अउ पूछताछ
खबरीलाल किहिस-अब कऊँआ कोनो जगा दिख जथे तब डर लागथे. कहूं फड़फड़ाके इही करा मरगे त हमरो जी के जंजाल हो जही. तुरंत खबर करे बर लगही के ये दे करा तीन-चार ठन कऊँआ मरगे हे. झट ओखर जांच शुरू हो जही. जाँच अधिकारी पुलिस घलो हो सकत हे. ओखर प्रश्न के नमूना अइसे हो सकत हे- प्रश्न-का तेंहा कऊँआ मन ल मरत देखे हस? ओला तोर अलावा अउ कोन देखिस? ओला कतेक देर तक देखत रेहेव? मरे के पहिली कऊँआ कोनो पेड़ के डंगाल म बइठे रिहिस? यदि हाँ, त बताव ओहा काखर घर के पेड़ आय. कऊँआ वुहीच पेड़ म काबर बइठीस? कहूं तुंहर घर के रोटी-चाउर त नई खावत रिहिस? आप ओखर आवाज सुनके ओला देखेव के अपने-अपन आपके आँखी म दिखिस. जब कऊँआ ल देखेव त का पावर वाले चश्मा पहिने रेहेव या संउख वाले धूप-छाँव के चश्मा रिहिस? अगर पावर वाले चश्मा धारन करे रेहेव त आँखी के जाँच कराय के तारीख का रिहिस? यदि आकाश ले खुलेआम कऊँआ गिरिंन त ओमन कांव-कांव करते हुए गिरिंन के लड्त, झगरत गिरिन? कहूं कऊँआ मन पहिली ले घायल या जख्मी त नइ रिहिन? आप ल बर्ड-फ़्लू के शंका अचानक कइसे होइस? आदि अनेक कल्पना के प्रश्न हो सकत हे.
अनुमानित जाँच प्रश्न
परेवा मरे के घलो पूछताछ हो सकत हे. जेखर अनुमानित प्रश्न ये हो सकत हे जइसे मरे परेवा पोसवा रिहिस के छेल्ला? पोसवा हे त कोन पोसे रिहिस? का परेवा पोसे के ओखर करा सरकारी अनुमति –पत्र हे/अनुमति-पत्र केवल जिला कार्यालय से जारी होथे. चलो अनुमति-पत्र मिले रिहिस त के ठन परेवा पोसे के अनुमति रिहिस? ओखर ले जादा परेवा काबर पाले-पोसे गिस? पशु-पंछी के आजादी ल बाधित करे के सेती त ये हादसा नइ होय हे? सबो परेवा आपस म गुटरूं-गूं करत रिहिन या ओखर मन के बीच म कोनो राजनीतिक मदभेद रिहिस? परेवा मन सुबह कब दाना खाय रिहिन? दाना पुष्टई रिहिस के नहीं? कोनो परेवा ह हडताल-आन्दोलन म भाग तो नइ ले रिहिस? ये परेवा मन कोन दिशा म जादा उड़ें? कब-कब उड़ें? कोनो ल चोट त नइ लगे रिहिस? ये परेवा मन कहूं डाक-सेवा म त नइ रिहिंन? परेवा मन के गोड़ म कोनो घुँघरू बंधाय देखे हो? परेवा ल मरे के घंटा होय हे? मरे परेवा के आँखों देखी गवाह कोनो हे? कोनो षड्यंत्र पूर्वक ये परेवा मारे हें का? पंचनामा बनाय जाय, मौका-ए वारदात विवेचना पूरा होगे.
मुरगी-मुरगा के गोठ
गोबरदास किहिस-जब ले हमर देश म बर्ड-फ़्लू के खबर आय हे. पोल्ट्री फ़ार्म के मुरगा-मुरगी मन उदास हें. तभो ले एक मुर्गी हर मुरगा ल समझइस के आखिर हम मन ल जल्दी-जल्दी त शहीद होना हे फेर का बर्डफ़्लू अउ का चिकन बने के दुःख! खूब चारा खाव खुशी-खुशी शहीद हो जाव. मुर्गा किहिस-अगला जनम भगवान जंगल म देना कुछु आजादी के साँस त ले जा सके !! अंडा घलो बर्डफ़्लू के हवा म ठंडा परगे. मुरगी-मुरगा, अंडा के बाजार रेट फेर धड़ाम होवत हे. बर्डफ़्लू वायरस ले हागकांग म कुछ साल पहिले छै मनखे मरगे रिहिन. ये बीमारी के वायरस घलो बहुरूपिया हे जल्दी-जल्दी रूप बदलथे.
लोकतान्त्रिक ढंग से जांच
खबरीलाल किहिस-जेन जेन पशु-पंछी मरे पाय गे हे उनकर सब के लोकतान्त्रिक ढंग से जांच होना चाही सरकार ल अनुरोध करे जही के पांच सदस्यी जाँच समिति एखर निष्पक्ष जांच करे. बर्ड फ़्लू (एवियन इन्फुलेंजा) के प्रसार न होय एखर समे राहत ले उपचार करे जाय. फ़ाइल बंद. ( लेखक साहित्यकार हैं और ये उनके निजी विचार हैं.)
MP Weather News: Madhya Pradesh के 21 जिलों का तापमान 10 डिग्री के आसपास, बारिश और शीतलहर की संभावना
महीने भर बंद रहेगा जबलपुर का यह व्यस्ततम रास्ता, विकल्प के रूप में अपनाएं यह मार्ग
Gold-Siver Price in Jabalpur: सोने-चांदी की कीमतों में गिरावट से लोगों में बढ़ा उत्साह, जानिए जबलपुर में आज का रेट
Chhattisgarhi Rajbhasha Diwas के अवसर पर सम्मान कार्यक्रम का आयोजन, CM Bhupesh Baghel होंगे शामिल
ED-IT की कार्रवाई पर CM Bhupesh Baghel का Tweet, कहा-'भ्रष्टाचार के खिलाफ कानूनी कार्रवाई का स्वागत'
प्रकृति प्रेमः विकास की राह में आ रहे बुज़ुर्ग पीपल को दी नयी जिंदगी,15 किमी दूर किया ट्रांसप्लांट
Shivpuri: मुस्कान शेख ने न्यूजीलैंड में दिखाया दम, कॉमनवेल्थ पावर लिफ्टिंग चैंपियनशिप में जीते 4 गोल्ड मेडल
Delhi MCD Election : सिंगरौली में हार का बदला लेने आज दिल्ली में चुनाव मैदान में केजरीवाल को चुनौती देंगे शिवराज
MP Teacher Recruitment 2022: एमपी में प्राथमिक शिक्षकों के 7500 पदों पर भर्ती, इस तारीख को आएगा नोटिफिकेशन
MP में अगला Chief Secretary कौन, PM Modi से मुलाकात कर CM Shivraj इन नामों पर करेंगे चर्चा । MP News
Bharat Jodo Yatra : इंदौर की सफाई देखकर राहुल गांधी हुए खुश, सफाईकर्मियों और जनता को बधाई दी
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Bird Flu, Chhattisagrh news
Electric Car खरीदने की है प्लानिंग, तो देखें 10 लाख के अंदर ये खास कारें, 250 किमी. की देंगी रेंज
Bhojpuri Stars Education: कोई 10वीं पास तो किसी ने संस्कृत में किया है बीए, जानें भोजपुरी स्टार्स की पढ़ाई
KGF में लीड रोल प्ले करेगी नेशनल अवॉर्ड जीत चुकी साउथ की ये खूबसूरत एक्ट्रेस, बनेगी रॉकी भाई की गर्लफ्रेंड!


text:
ये गीत के अरथ, भाव ल तो सबे जानत हौ, बताय के कोनो ला कांही जरूरत नइहे. फेर इही गीत के भाव के चलते एक ठन समाचार मोर आंखी ले गुजरत रिहिसे. बांबी मछरी असन सलगत रिहिसे. फेर आंखी के महूं तेज हौं, अगास मं कोन चिरई उड़त हे तेकरो पंख के चिनहारी करके बता सकत हौं, ओ कोन चिरई हे....छत्तीसगढ़, मध्य प्रदेश, छत्तीसगढ़ी November 27, 2022, 10:12 am IST
परन दिन ओला फेर झचकाय रेहेंव, अउ पउर साल डेरवाय रेहेंव, चमकाय रेहेंव के एसो कहूं नइ फरे, नावगनिता एक-दू ठन फरे तब तोला टंगिया मं काट के फेंक देहौं. तोर डारा-खांधा, पाना-पतेवा ला काट-काट के आगी मं लेस देहौं, बार देहौं, घुरवा मं फेक देहौं. ...छत्तीसगढ़, मध्य प्रदेश, छत्तीसगढ़ी November 15, 2022, 6:16 pm IST
सोनाखान के एक झन गंउटिया हा अपन जतका जमीन-जायदाद, घर-दुआर रिहिसे तेला बेचके बेरला तहसील मं आके बसगे अउ उहां के गांव मं जमीन-जायदाद खरीद के बने कारोबार चलाय ले धर लिस. ओ सियनहा गंउटिया जेन ल मालगुजार कांहय तेकर तो इंतकाल होगे हे. ...छत्तीसगढ़, मध्य प्रदेश, छत्तीसगढ़ी November 11, 2022, 9:00 am IST
अकबकासी लागथे छत्तीसगढ़ के कला, संस्कृति, तीज, तिहार, परब, मड़ई, मेला, देवी-देवता के पूजा पाठ, मनौती के सब विधि-विधान ला देखबे अउ सुनबे ते. जोत-जंवारा, भोजली के परब पइत जउन मन ला हाल चढग़े, डड़इया मन वही भूतही असन चूंदी ल छरियाय अइसे झूपत रहिथे जइसे कोनो पागलखाना ले अभी-अभी निकले हे का? ...छत्तीसगढ़, मध्य प्रदेश, छत्तीसगढ़ी November 2, 2022, 8:30 am IST
मुसुवा मन भोकंड होगे हे, अजलइत करत हें, आगी मं मूतत हें. घर, परिवार, आफिस, परदेस अउ देस ल हलाहल कर दे हें. जइसे आतंकवादी मन देस-दुनिया ल चउपट करे बर अमादा होगे हे, कानून बेवस्था ल छर्री-दर्री करत हे. नइ मानना हे कोनो हुकूमत के फरमान ल. अइसन म का होही, कांही समझ नइ परत हे. सब दुखी अउ अशांत हे, आत्मसमरपन कर दे हे. ...छत्तीसगढ़, मध्य प्रदेश, छत्तीसगढ़ी October 24, 2022, 8:30 am IST
कोनो, कतको अटिया ले डोमी सांप सही, शेर बरोबर गरज लय, हवा विकराल तूफान के रूप धर लय, जेठ के घाम कस तप लय सूरज फेर एक न एक दिन ओमन ल अपन असली रूप मं आना परही, दस घौं आना परही, अउ आय घला हे. नकली जादा दिन चल नइ सकय, कतको रूप, भेस बदल के दुनिया ला ठगे के कोशिश करत हे, आजो करत हे. ...छत्तीसगढ़, मध्य प्रदेश, छत्तीसगढ़ी October 10, 2022, 4:59 pm IST
गांवों से लेकर कस्बों, शहरों तक में मां देवी दुर्गा, लक्ष्मी, सरस्वती व काली की पूजा-अराधना में श्रद्धालु जुटे हैं. मंदिरों व घरों में भी आस्था व मनोकामना जोत जल रहे हैं. देश-विदेश के अनेक स्थानों से शक्तिपीठों में जोत जलवाए हैं. रतनपुर, रायपुर, जगदलपुर, धमतरी, राजनांदगांव, आरंग, खल्लारी, डोंगरगढ़, दंतेवाड़ा में भक्तों की अपार भीड़ उमड़ रही है. इसी संदर्भ में प्रस्तुत है छत्तीसगढ़ी आलेख- 'सजे हे सुंदर मइया के दरबार....छत्तीसगढ़, मध्य प्रदेश, छत्तीसगढ़ी October 4, 2022, 4:22 pm IST
दुनिया मं कोन से अइसे मुलुक हे जिहां बारहों महीना, सरलग तीन सौ साठ दिन तिहार मनाय जाथे. अड़बड़ मुड़ ल खजुवायेंव, माथा ठोंकेव अउ कई किलो ठंडई तेल लगा-लगा के मालिस करेंव, करायेव, फेर मोर मगज मं कोनो मुलुक के चिरई, सुरता बन के नइ बैइठिस कतको किताब, पोथी पतरा अउ ग्रंथ के पन्ना उलट-पुलट डरेंव फेर कोनो जघा अइसे नइ मिलिस जिहां अइसन सरलग तिहार मनावत होही, परब मनावत हें. ...छत्तीसगढ़, मध्य प्रदेश, छत्तीसगढ़ी September 30, 2022, 9:30 am IST
जीवन भर दाई-ददा ल नइ मानिन,न मान-गउन, सम्मान करिन, जइसे तइसे करके ओ बपरा मन जीवन गुजारिन. आखरी समे आइन तब आंखी लड़ेर दिन, अइसे संसार से बिदा ले लिन. कतको झन तो अइसे कुभारज बेटा निकलगे हे जउन बूढ़त काल मं दाई-ददा ल हटकार के घर ले निकाल दिन अउ वृद्धाश्रम मं ढकेल दिन. छोटे मन ल कोन कहे बड़े-बड़े करोड़पति बेटा मन घला धकिया के निकाल दे हे अपन दाई-ददा मन ला. ...छत्तीसगढ़, मध्य प्रदेश, छत्तीसगढ़ी September 23, 2022, 9:00 am IST
धन हे छत्तीसगढ़, तोर महिमा अपरम्पार हे. नइ पावय कोनो तोर ओर-छोर. तभे तो भगत मन गाथे- तोर महिमा कतेक बखानव ओ मोर छत्तीसगढ़ मइया. तोर कोरा (गोदी) म लाखो मनखे पलत हे, जीयत खात हे. कहां कहां के मनखे नइहे इहां, तीरथ धाम बनगे हे छत्तीसगढ़ अउ जघा तो अइसे हे जिहां देवी-देवता, महात्मा, मंदिर मन के दरसन करथे अउ अपन-अपन जघा घर दुआर मं लहुट जथे फेर छत्तीसगढ़ अइसे वरदानी भुइयां हे, सती अनुसुइया जइसन तपस्वी भुंइया हे जेकर परताप मं ब्रम्हा, बिसनु अउ महेश जइसन देवता ओकर वश हो जथे. अइसन मोहिनी मइया हे. बिन मांगे सबो कुछ मिल जथे. पता नहीं मांगही तब मोरध्वज दानी राजा कस का नइ लुटा दिही. ...छत्तीसगढ़, मध्य प्रदेश, छत्तीसगढ़ी September 15, 2022, 4:47 pm IST
एक ठन बात बतावत हौं, कलेचुप होके सुनिहौ, जादा हांसिहौ झन, नइते फेर तुंहर बत्तीसों दांत बग-बग ले बाहिर दिखे लग जही. ओला देख के सब कइही, कइसे एमन दांत निपोरत हे बिनसुल के मन? ओमन का जानही ये दंतनिपोरी के किस्सा ला? हांसी अइसन नइ होवय, इकरो कई परकार होथे....छत्तीसगढ़, मध्य प्रदेश, छत्तीसगढ़ी September 12, 2022, 10:45 am IST
देस अउ परदेस म आज राजा बने खातिर उथल पुथल माते हे.उहिच बात ला सोचत बिचारत खटिया म परे रेहेंव. कतका बेर नींद लगिस ,नइ जानव. फेर ओकर बाद का होथे, सुते - सुते एक ठन अलकरहा सपना देख परथव. सत्ता सुंदरी संग मोर स्वयंबर होगे हे. उडऩ खटोला मं उड़के एक दिन हनीमून मनाय बर मनाली जाथौं. दूनो जोड़ी जांवर हांसत, गोठियावत अउ खिलखिलावत हन. ...छत्तीसगढ़, मध्य प्रदेश, छत्तीसगढ़ी September 2, 2022, 7:37 pm IST
गांवो में लगभग सभी पारम्परिक खेलो के अलावा अखाड़ा ,खुदवा, कबड्डी और खो खो तक विलुप्तप्राय होते जा रहे है .ये सब अब 'शो पीस' की तरह टीवी पर देखे जा सकते है.इन खेलों के अभाव में बच्चे नया कुछ सीख समझ नही पा रहे है वे स्कूल जाने के पहले ओर बाद में घर जा कर बस्ता पटक देते थे और निकल जाते थे खेलो के मैदान में. वहाँ गिल्ली, डंडा पचरंगा ,छुवल भौरा ,बाटी ,सुर ,अंधियारी-अंजोरी और खुदवा जैसे न जाने कितने प्रकार के खेल खेला करते थे .इन खेलों के अभाव में बच्चे अब टीवी, मोबाइल और इंटरनेट की ओर आकर्षित हो रहे है. इसी संदर्भ में प्रस्तुत है यह छत्तीसगढ़ी आलेख गिल्ली डंडा ,गेड़ी अउ भौरा. ...छत्तीसगढ़, मध्य प्रदेश, छत्तीसगढ़ी August 31, 2022, 4:45 pm IST
छत्तीसगढ़ मं जउन मन आगे, बसगे, रहिके खपत हें, पचत हे, तउन सबो झन केहे लगे हें- मैं छत्तीसगढिय़ां हौं. झोरफा के झोरफा, दर-दर ले बरतिया मन असन, बतरकिरी मन असन झपाय परत हें. अइसन काबर होवत हे? सब छत्तीसगढिय़ा मॉडल के कमाल हे ते कोनो अउ दूसर कारन हे? कारन ला जाने अउ समझे ले परही, बिन जाने, बिन समझे कोन अपन मुंह ला ओखली में दिही!...छत्तीसगढ़, मध्य प्रदेश, छत्तीसगढ़ी August 23, 2022, 5:40 pm IST


text:
रायपुर । छत्तीसगढ़ी सिनेमा जगत म पहिली दफा सबले बढ़िया टेक्नॉलाजी म तैयार मोर जोड़ीदार शुक्रवार के छत्तीसगढ़ के सिनेमा घर म रिलीज होही। ये फिल्म के निर्माण एन माही फिल्मस के बैनर तले करे गेहे। फिल्म के निर्माता हे मोहित कुमार अउ फिल्म ल भूपेंद्र चंदनिया ह निर्देशित करे हे। ।
फिल्म के मुख्य कलाकार मन कुरैशी, दिलेश साहू, अनोखी, माही खॉन, रजनीश झांझी, पूनम मिश्रा, क्रांति दीक्षित, सरल सेन, शैलेंद्र भट्ट, सुदामा शर्मा मन हे। फिल्म के कहानी, पटकथा अउ संवाद ल सुदामा शर्मा ह लिखे हे। गीत ल मुन्ना कौशल सेन लिखे हे, जेला मधुर मधुर संगीत म पिरोय हे सुनील सोनी ह। फिल्म के सिनेमेटोग्राफर सिद्धार्थ सिंह व एक्शन डायरेक्टर सतीश हवय।
फिल्म के कोरियोग्राफी निशांत उपाध्याय करे हे। फिल्म मोर जोड़ीदार के कहानी अबब्ड़ सुघर हे जेमा आप मन ल जबरदस्त एक्शन, इमोशन अउ मनमोह ले वाले लोकेशन देखेल मिलही। फिल्म के शूटिंग छत्तीसगढ़ के संग- संग नेपाल के कतको खूबसूरत लोकेशन्स म करे गेहे। ये फिल्म ह पारिवारिक मनोरंजन के संग सामाजिक संदेश दे वाले हे।
मल्टीप्लेक्स के दर्शक मन फ़िल्म ल रायपुर म कलर्स मॉल अउ बिलासपुर म 36 मॉल म देख सकत हे। फ़िल्म के ऑनलाइन बुकिंग बुक माय शो म जारी हवय। एती सिंगल स्क्रीन म ये फ़िल्म प्रदेश भर के कई ठन सिनेमाघर मन म रिलीज़ होवत हे।
रायपुर । छत्तीसगढ़ी सिनेमा जगत म पहिली दफा सबले बढ़िया टेक्नॉलाजी म तैयार मोर जोड़ीदार शुक्रवार के छत्तीसगढ़ के सिनेमा घर म रिलीज होही। ये फिल्म के निर्माण एन माही फिल्मस के बैनर तले करे गेहे। फिल्म के निर्माता हे मोहित कुमार अउ फिल्म ल भूपेंद्र चंदनिया ह निर्देशित करे हे। ।


text:
रायपुर। राष्ट्रपति रामनाथ कोविंद के हाथ मन ले गुरूवार के राज्य सरकार के संचार क्रांति योजना (स्काई) म बस्तर अंचल के संगीता निषाद ल घलो स्मार्ट मोबाइल फोन मिलिस। संगीता ह अपन ये स्मार्ट फोन ले सबले पहिलि मुख्यमंत्री डॉ. रमन सिंह ले बात करे के मउवका मिलिस। संगीता ह मोबाइल फोन बर सरकार ल धन्यवाद देय के संगे -संग ये फोन ले सबले पहिली मुख्यमंत्री ले बात करे के मंसा प्रकट करे रहिस हे। उमन ह ये नि: सुल्क स्मार्ट फोन बर राष्ट्रपति अउ मुख्यमंत्री ल धन्यवाद घलो दिस।
राष्ट्रपति ह गुरूवार के बस्तर संभाग के मुख्यालय जगदलपुर के तीर के गांव डिमरापाल म ये योजना के सुभारंभ करत हुए प्रतीक स्वरूप तीन हितग्राही मन ल नि:सुल्क स्मार्ट फोन भेंट करे रहिन हे। येमा स्व-सहायता समूह के संगीता निषाद अउ विमला ठाकुर समेत आईटीआई के छात्र बलवंत कुमार नागेश घलो सामिल रहिन हे। रायपुर पहुंच के मुख्यमंत्री डॉ. रमन सिंह ह संगीता निषाद ल फोन लगा के कहिन के संगीता जी आपमन ल राष्ट्रपति के हाथ ले स्मार्ट फोन मिल गेहे। येकर बर बहुत-बहुत बधाई। मैं ह आप मन के फोन नंबर लेव अउ कहे के सबले पहिली संगीता जी ले बात करे जाय। आप मन घलो मोर ले बात करे के इच्छा व्यक्त करे रहे हव। आपमन बहुत खुस किस्मत हव के आप मन ल राष्ट्रपति के हाथ ले फोन मिलिस हे।
मुख्यमंत्री ह बताइन के ये फोन म कई प्रकार केसुविधा मन हे। मुख्यमंत्री ल बस्तर के ग्राम बालेंगा म मां सत्ती स्वसहायता समूह ले जुड़े संगीता निषाद ह बताइस के उंखर समूह गांव म साबुन उद्योग चलावत हे। डॉ. सिंह ह उमन ले पूथिन के साबुन बना. बर का समान उपयोग करत हव ? उमन खुसी जतात हुए बताइस के बढ़िया क्वालिटी के कच्चा माल उंकर समूह ह इस्तेमाल करथे। सीएम ह संगीता ले कहिन के उंकर महिला स्व-सहायता समूह ल साबुन उद्योग के संचालन म कोनो प्रकार के जरूरत होही त जरूर बताहूं। कलेक्टर ले कहिके उमन ल हर संभव सहयोग दिलवा जाही।
–
रायपुर। राष्ट्रपति रामनाथ कोविंद के हाथ मन ले गुरूवार के राज्य सरकार के संचार क्रांति योजना (स्काई) म बस्तर अंचल के संगीता निषाद ल घलो स्मार्ट मोबाइल फोन मिलिस। संगीता ह अपन ये स्मार्ट फोन ले सबले पहिलि मुख्यमंत्री डॉ. रमन सिंह ले बात करे के मउवका मिलिस। संगीता ह मोबाइल फोन बर सरकार ल धन्यवाद देय के संगे -संग ये फोन ले सबले पहिली मुख्यमंत्री ले बात करे के मंसा प्रकट करे रहिस हे। उमन ह ये नि: सुल्क स्मार्ट फोन बर राष्ट्रपति अउ मुख्यमंत्री ल धन्यवाद घलो दिस।


text:
रायपुर। बस्तर संभाग के कांकेर जिला म कुछु गांव आज भी बिकास ले कोसों दूर हे। गांव वाला मन ल मूलभूत सुविधा घलो नइ मिल पात हे। सबले खराब स्थिति तो अंतागढ़ क्षेत्र के गांव के हे। गांव म बिजली के खंभा तो लगा दे गए हे फेर बिजली अभू तक नइ पहुंच पाए हे। उहें स्थानीय लोगन मन के कहना हे कि बिधायक अऊ सांसद कउनो सुध नइ लेत हे। इहां आज तक कउनो भी जनप्रतिनिधि लोगन मन के हाल चाल जाने नइ आए हे। अऊ ग्रामीन मन बिजली नइ होए के सिकायत करत हे त ओमन ल आस्वासन देके टाल दे जाथे। उहें कुछ दिन पहिली ही कांकेर प्रवास के दउरान सीएम रमन सिंह ह 6-7 महीना म बस्तर के जम्मो गांव म बिजली पहुंचाए के भरोसा दे रहिस। त एकर ले कहीं न कहीं विकास के दावा के पोल खुलत दिखत हे।
गांव म बिजली के खंभा तो लगा दे गए हे फेर बिजली ….
रायपुर। बस्तर संभाग के कांकेर जिला म कुछु गांव आज भी बिकास ले कोसों दूर हे। गांव वाला मन ल मूलभूत सुविधा घलो नइ मिल पात हे। सबले खराब स्थिति तो अंतागढ़ क्षेत्र के गांव के हे। गांव म बिजली के खंभा तो लगा दे गए हे फेर बिजली अभू तक नइ पहुंच पाए हे। […]
Related Posts
Nothing found!
It looks like nothing was found here!


text:
.
तभो ले दूसर मन ल देख–देख के पीरा ल पियत रहिथे | तिहार मनई ह तो गरीब मन बर सजा आय सजा. दाऊ घर के लइका मन खीर– सोंहारी खाथे, त बनिहार के लइका मन उपास रहिथें. काबर कि कभू–कभू तो हप्ता म तीन चार दिन तिहार हो जेथे. इतवारी तिहार, फांफा बरोए के तिहार, बुधवारी तिहार, अइसने किसम के रंग–रंग के तिहार मनाए के परंपरा हे. बनिहार मन गांव गंवई के अइसन नियम के विरूद्ध म बोल तको नइ सकय | काबर कि अभी भी पूर्वज के बनाय तिहार मन चले आवत हवय. मान ले कोनो तिहार के विरूद्ध बोले के हिम्मत जुटाही वोला डांड़ परही. वोकर नाऊ लोहार छोड़ा दे जाही. यहू कइसन तिहार आय जिहां बनिहार मन के अवाज ल नइ सुने जाय. गांव म अभी घलो ग्रामीण व्यवस्था ल माने बर परथे . आखिर जादा तिहार मनई ह हमर विकास म रूकावट आय कि नोहे . खेत म काम रूक जथे. खेतिहर मजदूर मन तिहार के सेती चउपाल म निठल्ला बइठ के पासा अऊ तास खेलत रहिथें. दू–चार रूपिया हाथ म रहिथे वहू ल पान–बीड़ी म उड़ा डरथे. कुछु नइ सुहावय त चारी निंदा करत रहिथें. जादा बार तिहार म हमर छत्तीसगढ़ के विकास रूकत जावत हे.
धान के कटोरा ह तिहारे तिहार के खरचा म उना होवत जावत हवय, जब काम नइ करबो त पेज पसिया कहां ले मिलही ? जब पइसा नइ मिलही त बेरोजगेारी बाढ़ही. आखिर जादा तिहार मनई ह कतका उचित हवय. यदि हम रोजे काम करबो त रोज पइसा मिलही अऊ रोज हमर घर के चूल्हा म आगी बरही. हमन भूखन लांघन नइ राहन, तब तो हमर बर रोज तिहार रहि. हर रात देवारी अऊ हर रात हरेली रहि.
वोइसे यदि मानबो ते रोजे तिहार आय . त का काम करे बर छोंड़ देवन. नइ कमाबो त खाबो काला. अब देख न तीजा आ गे हे. बुधरू के एक झिन दुलौरिन बेटी . तीजा लाए ल जाय बर लागही, इही चिन्ता म बुधरू ह दुबरावत जावत हवय. काबर कि तीजा नइ लाए ल जाबे त बेटी ह कही अब तो हमर मइके वाले मन मरगे हवय. एती बुधारू के गांव वाले मन कही देख सब मन अपन बेटी मन ल तीजा लाए हवय अऊ बुधरू ल देख, एक झिन बेटी ल घलो तीजा नइ ला सके हे. अपन दुख ल अपने जानथे. बुधरू करा तो बहुत अकन समस्या हवय. काला–काला बताए. अरे भई दुनिया हर तो हंसइया हरय, बुधरू के उपर का बीतत हे तेला तो बुधरूच ह जानही.
Shocking : मां ही बन गई बेटे की कातिल : 30 हजार रुपए में दी दूसरे बेटे को हत्या की सुपारी
MP Board Exam 2023: रिजल्ट सुधारने स्कूल शिक्षा विभाग कर रहा ये काम, जाने कैसे होगा लाभ
एमपी के उच्च शिक्षा मंत्री बोले- अंग्रेजी में काम होने के चलते कोर्ट में लगा है मुकदमों का अंबार
शिकायत गुमने का बहाना नहीं बना सकेगी पुलिस, करनी होगी एंट्री
Top Headlines: गांव से शहर तक हर ख़बर पर पैनी नज़र | देखिए '25 सेकेंड में ख़बर' | News18 MP CG
MP Board Exam 2023: एमपी बोर्ड परीक्षा में इन बातों का रखें खास ध्यान, नोट कर लें बोर्ड की गाइडलाइंस
शिक्षा के मंदिर मे धर्मांतरण का खेल! छात्र नहीं बल्कि शिक्षक को बनाया जा रहा था शिकार, पढ़ें पूरा मामला
Top Headlines: गांव से शहर तक हर ख़बर पर पैनी नज़र | देखिए '25 सेकेंड में ख़बर' | News18 MP CG
Bhanupratappur By-Election News : भानुप्रतापपुर उपचुनाव पर News18 की खास पेशकश, देखिए कहता है Voter?
Indore: धार्मिक कट्टरता फैलाने के आरोप में इस कॉलेज के प्रोफेसरों को किया जाएगा टर्मिनेट! मंत्री ने दिए सख्त कार्रवाई के निर्देश
MP Board Exam Date 2023: एमपी बोर्ड 10वीं, 12वीं परीक्षा की डेट्स घोषित, छात्र यहां देखें पूरा टाइम टेबल
बुधरू ह अपन बेटी ल तीजा लाने बर जाही त चार दिन के काम ह नांगा होही. आए–जाए बर मोटर गाड़ी के लागही. बेटी–दमांद घर जाबे त कुछु खई–खजाना, चना–फूटेना नइ लेगबे तभो नइ बनय. बेटी आही त ओकर बर अलवा–जलवा लुगरा–पोलखा ले बर लागही | अब बिचारा कइसे करय. आठे के दिन सब घर सूजी, पकवा, सिंघाड़ा बने रिहिस. ओ दिन उंकर घर हंडि़या उपास रिहिस हवय. हे भगवान ! काय पाप करे रिहिसे बुधरू ह तेमा गरीबी भोगत हवय. सब मिले ते मिले फेर बैरी ल घलो गरीबी देखे ल मत मिलय. तीज तिहार तो पइसा वालेे के आय. हरेली के दिन बुधारू ह अपन हंसिया अऊ कुदारी ल बंदन भर के तिलक लगा के छोड़ दे रिहिसे. वो दिन नरिहर घलो फोर नइ सकिस. गांव म अइसे–अइसे उटपुटांग तिहार माने जाथे जिहां के कानून बड़ा सक्त रहिथे. जतका प्रतिबंध कर्फ्यू अऊ बड़े–बड़े शहर म नइ राहय वोतना तो गांव गंवई म रइथे. जऊन दिन फांफा बराथें वो दिन गांव वाले मन म कानून समा जाथे. छेना, लकड़ी धर के तको सहर तनी नइ जा सकय. अब ए बात समझ म नइ आवय कि फांफा बरोए जाथे कि बुधरू जइसे मनखे ल बरोय जाथे, फांफा ह तिहार माने ले भगही कि दवई के छिड़काव करे ले….
अतका लिखत हवंव सबो ह शहर वाले मन बर फालतू लागही, फेर भइया मय तो गांव म रहि के ये सजा ल भोगे हवव. शहर म मान लिस त आठे, देवारी अऊ होली. शहर वाले मन ह तो आठे के दिन सिंघाड़ा, सूजी संउख ले मडि़या के पकवा बनाबे करहीं. देवारी म तो दनादन फटाका फूटबे करही. काबर कि कमई जादा तिहार कम जब तिहार कम मनाही त तिहार ले जुड़े विशेष खरचा कम होही. जिहां खरचा कम होही, बचत जादा होही. बचत जादा होही त हमर पूंजी बाढ़ही ताहन लइका पिचका मन ल पढ़ाए बर कापी किताब बिसा सकत हन. त जादा तिहार मनई ह कहां तक उचित हवय. जउन भी गांव म बनिहार–भूतिहार रहिथे वोकर दुख ह बुधरू जइसे हरय. अंकाल म नोनी ल तीजा लाएच ल लागही. मय तीजा परब के विरोध नइ करत हवंव, फेर बुधारू के बेटी ल अपन ददा के हालात ल समझ के संतोष कर लेना चाही. यदि बुधरू ह अपन बेटी ल तीजा लाए बर नइ गिस त का होइस. ओकर बेटी ल मन मार के अपन ददा के उपर तरस खाना चाही. ए बात ह एक झोक बुधारू के बेटी के बात नोहय, अइसन समस्या के भोगइया कतको बुधरू के बेटी आय.
बुधरू घलो चाहथे अपन दुलौरिन बेटी ल तीजा ला लेतेंव. साल भर म बेटी ल देखे बर मिलथे, फेर का करबे गरीबी ह रोड़ा आ जाथे. बेटी घलव चार महिना आगू ले सपना देखत रहिथे. एसो के तीजा म बिछड़े सहेली मन संग मिल लेतेंव, अऊ पीपर पेड़ म डोर बांध के झून्ना झूलतेंव. फेर का करबे…. ऐसो अंकाल परे हवय, उपराहा म गांव म रोज तिहार मनई म हालत खस्ता हो गे हवय. मय हर तीजा लेय बर नइ आ सकंव बेटी, मोर हिरदे के टुकड़ा तोला नइ देख सकंव, जब कभू पइसा सेकलाही न, त लूगरा धर के आहूं कहिके सोचत बुधरू ह घलो मने मन म बेटी ल समझावत हे….. रिसाबे झन कहिके.
बुधरू ऐसो के अंकाल म मरगे. मरबे करिस त बुधवारी तिहार के दिन. लांघन–भूखन मरगे बिचारा ह, अब तिहार के दिन मरे बर गांव म अऊ बुधरू पैदा करत हवय. बिचारी मैना ह अब तीजा घलव नइ जा सकय. अपन संगी–संगवारी मन के संग ठिठोली नइ कर सकय. साल भर के दुख ल नइ बांट सकय.
बुधारू के बेटी मैना ह दाऊ के टुरी रइतिस ते आठ पन्द्रा दिन पहिली ले तीजा जातिस. अपन मइके म संगी संगवारी के संग बजार हाट जातिस. चुरी–चाकी पहिरतिस अपन ससुरार म मैना ह लइका ल दूध पियावत–पियावत तीजा के दिन गुनत रहिगे. हे भगवान गरीबी कोनो ल भोगे ल मत मिलय. दुनिया म सब ले बड़े सजा गरीबी आय. न वोहर तिहार मान सकय, न बने लुगरा पहिर सकय, न बने चुरी–चाकी, न बने घर द्वार. वोला तो काली के काम बूता के चिंता रहिथे कि काम मिलही कि नइ मिलही. मैना मने मन गुनत रहिथे कि गांव म एको ठोक तिहार मत होतिस. नइ ते पेट ह मारे जाही. तिहार नइ होही ते कम से कम काम म तो जाबोन, दू कौड़ी कमा के लइका के मुंहु म चारा डारबोन, जऊन दिन हमर पेट भरही उही दिन तिहार हे. हम्मन तो रोज एक घांव खा के रोज उपास रहिथन तभो ले भगवान प्रसन्न नइ होवय. हो सकत हे भगवान ह हमर मन लेे रिसा गे हावय. काबर कि भगवान म नरिहर तको घलो नइ चढ़ा सकन, जब पेट बर पइसा नइ हे त नरिहर बर कहां ले लाहूं पइसा भगवान फेर तंय तो अवघट दानी हरस , हे भगवान हमु ल पइसा वाला काबर नइ बनायेस. ताहन तिहार हमु मन बने मान सकतेन. बेटी ल तो तीजा लेवा के ला सकतेन अऊ वोकर सऊंख ल पूरा करतेन. तीजा के बहाना बेटी ल साल म एक घांव देख लेतेन भगवान.
मोला गरीबी के सेती भले मोर ददा ह तीजा नइ ले जा सकिस ते का होइस, कम से कम हम्मन हमर बेटी ल तो तीजा ला सकन अतेक तो सम्पन्न बना दे. भले जादा बड़े झन बना, फेर जादा गरीब घलो झन बना. कम से कम दू बखत के रोटी ह नसीब हो सकय. हे शंकर भगवान तंय कइसे प्रसन्न होबे, कइसन उपास करंव अऊ के दिन के उपास राहंव तब मोर उपर प्रसन्न होबे अऊ मोर गरीबी ल दूर करबे. जब हमर गरीबी हट जाही तब तिहार मनाए म आनंद आही. तब कहूं हम्मन गांव के जम्मो तिहार ल चैन से मना सकथन. तिहारे मनई म हमर आर्थिक स्थिति कमजोर होवत जावत हे तेकर ले हमर आर्थिक विकास नइ हो सकय. जऊन जादा जरूरी तिहार हे, उही ल मान के खुशी के इजहार करे म का आपत्ति हे. तेकर ले कम से कम बेटी ल तो तीजा लाए जा सकत हे. कोनो बेटी ह तीजा ले वंचित मत होवय, कउनो मनखे ह बुधरू कस भूख म झन मरय.
काम के दिन काम अऊ तिहार के दिन तिहार फेर अलग से गांव स्तर के तिहार. बुधवारी, इतवारी, फांफा बरोई कतको अइसे तिहार हे जेला हम्मन रोक के खेत म काम कर सकथन अऊ खेती के काम ल बढ़ा के अपन आमदनी बढ़ा सकथन. हमर आमदनी बाढ़ही त अपन दुलैरिन बेटी ल तीजा ला सकथन अउ तीजा के बिहान दिन फरहर के दिन मन मड़ाए के लइक लुगरा दे सकथन. जेकर ले बेटी ह तीजा ल साल भर झन भुलावय अऊ अवइया साल के बाट जोहय…
(दुर्गा प्रसाद पारकर छत्तीसगढ़ी के जानकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarhi


text:
राजनांदगांव। जिला म सल्लग सिकायत मिले के बाद घलो इलाका म नदिया ले अबैध रूप ले रेत के उत्खनन अऊ अवैध परिवहन के गोरखधंधा चलत हे। रेत तस्कर मन बिना कउनो डर के रात के अंधियार म नदिया ले अबैध रूप ले जेसीबी मसीन के माध्यम ले अवैध रूप ले उत्खनन कर ट्रक अऊ डम्पर के माध्यम ले लेजात हे। जिला के डोंगरगाव ब्लॉक के पैरी नदिया के तीरे लगे गांव भरदा ,केसला ,टोला गांव सहित दर्जन भर गांव म बिना अनुमति करोड़ो रूपिया के रेत के उत्खनन अऊ परिवहन करे जात हे। रेत माफिया मन के ये करतूत ले हर दिन हादसा होत रहिथे। पाछु दिन डोंगरगाव ब्लॉक के ग्राम केसला म रेत ले लदे एक बाहन के हेल्पर दब गिस। येला लेके ग्रामीन मन ह हंगामा कर दिन अऊ रेत चोरी के सिकायत खनन बिभाग समेत प्रसासन ले करिस, फेर अब तक कउनो कार्रवाई नइ होइस, येति प्रसासन अऊ खनन अधिकारी रेत चोरी बर ग्रामीन मन ल जिम्मेवार बतात हे। फेर अधिकारी मन जांच कर कार्रवाई के भरोसा दिस हे।
रेत के उत्खनन अऊ अवैध परिवहन के गोरखधंधा जोरों म
राजनांदगांव। जिला म सल्लग सिकायत मिले के बाद घलो इलाका म नदिया ले अबैध रूप ले रेत के उत्खनन अऊ अवैध परिवहन के गोरखधंधा चलत हे। रेत तस्कर मन बिना कउनो डर के रात के अंधियार म नदिया ले अबैध रूप ले जेसीबी मसीन के माध्यम ले अवैध रूप ले उत्खनन कर ट्रक अऊ डम्पर […]
Related Posts
Nothing found!
It looks like nothing was found here!


text:
छत्तीसगढ़ के मुख्यमंत्री भूपेश बघेल ह प्रदेश के चौदह नगर निगम म मुख्यमंत्री शहरी स्लम स्वाथ्य योजना के माध्यम से हर मरीज के गुणवत्ता पूर्ण स्वास्थ्य सुविधा दे बर 55 करोड़ रू.के प्रावधान करे हे.
खबरीलाल अलग–अलग कोण से हर खबर ल समझथे. वो हा लालबुझक्कड ल किहिस– ‘शहर म सन्नाटा हे, लाकडाउन हे. प्रशासन हरकत म हे, लाकडाउन हे. ये घेरी–बेरी लाकडाउन!!..काबर? राजधानी रायपुर कोरोना संक्रमण म देश म अव्वल हे. एमा राजधानी के रूतबा हे. विशेषज्ञ डाक्टर तेज संक्रमण के चेतावनी देत हें. सरकार कोरोना-शीर्षासन मुद्रा म दिखत हे. एमा चुस्ती-फुर्ती के संगम हे. कतको जनता –जनार्दन अपन नागरिक-कर्तव्य ल हुम दे डरिन. विशेषज्ञ कथें मास्क लगाय ले कोरोना के खतरा 90% कम हो जथे. मास्क नइ लगे ले 95% कोरोना के खतरा बाढ़ जथे.
चिन्ताराम किहिस– ‘घुमन्तु प्राणी मन मास्क लगाय बिना कोरोना एजेंट होगे हें. खुद हुशियार बनत हें. अपन, परिवार देश–प्रदेश बर हलाकानी बनत हें. मुड़ पिरवा हें. इनकर सुधरना जरूरी हे. नहिं त इन ल सुधारना बहुत जरूरी हे. ढीठ मन ल कानूनी दवा दे जाय. ये अपन गली–मोहल्ला के शेर आंय. खबरीलाल किहिस– ‘प्रशासन हर जगा पहरेदारी नइ कर सकय. लाकडाउन से कोरोना के संक्रमण रोके म मदद मिलत है. जनता के मन म संक्रमण के सेती अस्पताल अउ डाक्टर के डर बइठगे हे. मरीज मन के भीड़ बाढे हे.लाकडाउन ले मरीज घटे हें. सरकारी एप बनगे हे.
लालबुझक्कड ल किहिस– ‘सामान्य लक्षण वाले मन बर होम आइसोलेशन सुविधा हे. पांच/दस दिन बर दवा के किट मिल जथे. गंभीर मरीज मन ल अस्पताल म भर्ती करके ईलाज करत हें.’ चिन्ताराम किहिस– ‘कोविड सेंटर म मरीज सुविधा के आलोचना होवत रहिथे. कोरोना मरीज स्वास्थ्य सेवा ल ले के असंतोष म संतोष कर लेथें. समाजसेवी संस्था कोरोना इलाज अउ सुविधा दे बर आगू आय हें. कोविड सेंटर बनाकर नि:शुल्क चिकित्सा अउ दीगर सेवा देवत हें. अपन जान ल जोखिम म डार के उन अपन तन, मन ,धन लगावत हें. मानवता-सेवा होवत हे.’
खबरीलाल किहिस –‘ कोरोना के प्रति कतको झन अभी घलो गंभीर नइ दिखें. नागरिक जिम्मेदारी के बिना सरकार ल सफलता कइसे मिलही? ये ह यक्ष–प्रश्न बरोबर होगे. मउका मिलते साठ उन उडन चिरय्या बरोबर लाकडाउन के सुन्दरता देखे बर निकल पड़थें. कतको झन मास्क ल अरोय घुमत रहिथें. उनकर सुंदर-असुन्दर मुखड़ा म मास्क सुशोभित होथे. मास्क उपर नाक नीचे खुल्ला हे. मास्क लटकाय –लटकाय उन बोले बर आतुर हें. झट गप्प मारना, गोठियाना, बतियाना शुरू हो जथे. कोविड -19 वायरस के चिंता म मास्क काबर लगाना?’ चिन्ताराम किहिस –‘सरकार के बुता चेताना हे, चिंता करना, चिंता करवाना हे.’
चिन्ताराम किहिस– ‘ये आदर्श नागरिक मन के आदर्श सोच हे. इन अपन उपर कम सरकार उपर जादा उपकार करत हें. एमा जनता सहित कतको नेता, अधिकारी करमचारी गिने जा सकत हें. खबरीलाल किहिस– ‘नेता मन ल भीड़ प्रिय हे. मउका देख के उन माला पहिने बर पुचपुचा जथें. कतको विधायक मन ल अइसने सौभाग्य के संग करोना पोटार लिस. लाकडाउन म घलो कोरोना के जय जय हे. अइसन निडर परानी सबे जगा मिलहीं. कतको नेताजी, साहेबजी मन ल घलो मास्क पहिने बर नइ आय. उन नियम पालन करना चाहथें फेर का करबे उन चूक जथें अउ जाने-अनजाने कोरोना मरीज बढ़ाय म अपन योगदान देथें.’
चिन्ताराम किहिस– ‘रायपुर के आरंग म दू झन कोरोना पाजेटिव मरीज मास्क लगाय बिन छेल्ला घुमत रिहिस. लोगन रोकिन त मारपीट शुरू कर दिन. पुलिस अइस गिरफ्तार करिस. रिपोट लिखिस. लालबुझक्कड किहिस‘ कोरोना मरीज मन के छेल्ला घूमे के खबर घलो खूब सुनात हे. उन कोरोना बांटत हें. कोविड सेंटर के बुरा हाल हे. कई जगा स्वीपर ह वार्ड ब्वाय, नर्स, डाक्टर के मल्टी सर्विस देवत हे. दिन म एक बार पोंगा बाजथे. पूछताछ म पोंगा म होथे. तहां ले तारा लगा के कर्मचारी चल देथें. कोनो कोविड सेंटर नर्स भरोसा चलत हे. कोरोना मरीज खूब होहल्ला मचाथें.मउका देख के भाग जथें. पिच्च–पिच्च थूकथें.’
खबरीलाल किहिस –‘नैतिक जवाबदारी न होना चिता के बात आय. कोरोना दुनिया ल हलावत हे. हमर देश म कोरोना ले हजारों मनखे मरगें. लाखों कोरोना-मरीज अस्पताल म हें. छत्तीसगढ़ म एक लाख ले जादा कोरोना केस होगे. प्रदेश के 387 मरीज कोरोना के मुख म समागे. काल के ग्रास होगें.प्रदेश म 30,689 एक्टिव केस हें. कुल 70,995 स्वस्थ होइन. चिन्ताराम किहिस– ‘ये कोरोना हमर देश म करोड़ों झन के नौकरी खागे. बाजार के खुलना, बंद होना जारी हे. कारोबार पटरी म कब आही इही सवाल सबके मन म हे. स्कूल–कालेज कब खुलही? उद्योग धंधा सम्हले ल धरथे तहां ले लाकडाउन आ जथे.
चिन्ताराम किहिस– ‘जब कोरोना संक्रमण के घंटी-घंटा बजना-बजाना शुरू होईस तब राजनेता झकना के जागिन. लालबुझक्कड किहिस- ‘कोरोना के मरीज बढे ले नवा सूत्र निकलिस. व्यवस्था के नाम ले के विपक्ष के नेता पूर्व मुख्यमंत्री डॉ.रमन सिंह और वरिष्ठ भाजपा नेता ब्रजमोहन अग्रवाल कोरोना मरीज मन के इलाज ल लेके सरकार के आलोचना करिन तब इंतजाम बाढ़ीस. होम आइसोलेशन अउ निजी अस्पताल ल कोरोना इलाज करे के अनुमति दे ले व्यवस्था में सुधार होइस हे.’
खबरीलाल किहिस– ‘प्रदेश के एम्स, नेहरू मेडिकल कालेज–रायपुर, सिम्स बिलासपुर, अंबिकापुर, रायगढ़, राजनांदगांव मेडिकल कालेज म वायरोलाजी लैब होय ले आरटीपीसी कीट से अउ जिला अस्पताल म टू-नाट पद्धति से कोरोना जांच होवत हे. रिजल्ट जल्दी आत हे.जांच म तेजी आय हे. तीन सौ से ज्यादा जूनियर डाक्टरों की भर्ती की गई है.’ छत्तीसगढ़ के मुख्यमंत्री भूपेश बघेल ह प्रदेश के चौदह नगर निगम म मुख्यमंत्री शहरी स्लम स्वाथ्य योजना के माध्यम से हर मरीज के गुणवत्ता पूर्ण स्वास्थ्य सुविधा दे बर 55 करोड़ रू.के प्रावधान करे हे. ये योजना म 60 मोहल्ला मोबाईल कीट डाक्टर-टीम के संग कार्य करहीं .हर परकारके रोगी के जांच होही नि:शुल्क दवा दे जहि.
Agniveer Recruitment 2022 Rally: अग्निवीर भर्ती रैली कल से इस राज्य में हो रही है शुरू, जानें इससे संबंधित तमाम डिटेल
'भारत जोड़ो यात्रा' का भ्रामक वीडियो पोस्ट करने के आरोप में शख्स पर केस दर्ज
छत्तीसगढ़ः लव जिहाद का आरोप, एसपी दफ्तर घेरा, परिजनों के साथ जाने से युवती का इंकार
कोरबा: सड़कों पर मवेशी छोड़ने पर अब पशुपालकों पर लगेगा 1000 रुपये का जुर्माना
Bharat Jodo Yatra : महाकाल की नगरी से रवाना हुई राहुल गांधी की भारत जोड़ो यात्रा, स्वरा भास्कर भी शामिल
Bharat Jodo Yatra : बाबा महाकाल की नगरी उज्जैन पहुंची राहुल गांधी की भारत जोड़ो यात्रा, 200 पंडितों ने किया स्वागत
सुकमा: डब्बाकोंटा में सुरक्षाबलों के कैंप पर नक्सलियों ने की फायरिंग, CRPF का जवान घायल
पुलिस स्टेशन में पिता से मारपीट, परेशान बेटे ने दे दी जान, अब परिजन कर रहे कार्रवाई की मांग
Bharat Jodo Yatra : महाकाल के दरबार में राहुल ने किया साष्टांग दण्डवत प्रणाम, दिन में नेताओं संग किया डांस, Video
आखिरकार पुलिस गिरफ्त में आ ही गया चिटफंड कंपनी का फ्रॉड डायरेक्टर, लोगों से की थी करोड़ों की ठगी
Sarkari Naukri: अधिकारी बनने का सुनहरा मौका, 21 से 35 साल तक की उम्र वाले करें आवेदन
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Chhattisgarhi, Chhattisgarhi article